**AZƏRBAYCAN RESPUBLİKASI TƏHSİL NAZİRLİYİ**

**AZƏRBAYCAN DÖVLƏT İQTİSAD UNİVERSİTETİ**

**MAGİSTRATURA MƏRKƏZİ**

***Əlyazması hüququnda***

**Arazov Fuad Vahid oğlu**

**“Təhsil və kadr hazırlığının maliyyələşdirilməsi xüsusiyyətləri və onların təkmilləşdirilməsi”**

mövzusunda

**MAGİSTR DİSSERTASİYASI**

İxtisasın şifri və adı: *İİM 060403 “Maliyyə”*

İxsisaslaşmanın adı: “*Maliyyə menecmenti”*

**Elmi rəhbər: Magistr proqramının rəhbəri:**

i.e.n. dos. Bədəlov Ş.Ş. i.e.d. prof. Kərimov A.M.

**Kafedra müdiri:**

i.e.d. Ələkbərov Ə. Ə.

**BAKI – 2016**

**MÜNDƏRİCAT**

**GİRİŞ** .....................................................................................................................3

**FƏSİL I.** AZƏRBAYCANDA TƏHSİLİN İNKİŞAFININ MÜASİR VƏZİYYƏTİ VƏ ONUN ÜMUMİ XARAKTERİSTİKASI...............................................7

1.1. Təhsilin inkişaf strategiyası dövlət siyasətinin prioritet istiqamətlərindən biri kimi.........................................................................................................7

1.2.Təhsilin inkişafının maliyyə təminatında büdcənin rolunun artması .....................................................................................................................16

1.3. Təhsilin inkişafına büdcə xərclərinin təsnifatı və əsas istiqamətləri.........22

**FƏSİL II.** ÜMUMİ TƏHSİLƏ BÜDCƏ XƏRCLƏRİNİN PLANLAŞDIRILMASI VƏ MALİYYƏLƏŞDİRİLMƏSİ XÜSUSİYYƏTLƏRİ ............................38

2.1. Ümumtəhsil məktəblərinin saxlanması xərclərinin planlaşdırılması.........38

2.2. Sosial yardıma və sağlamlığının bərpasına ehtiyacı olan uşaqlar üçün təlim-tərbiyə müəssisələrinin xərclərinin planlaşdırılması................................50

2.3. Məktəbəqədər təhsil müəssisələrinə büdcə xərclərinin planlaşdırılması və maliyyələşdirilməsi........................................................................................55

**FƏSİL III.** KADR HAZIRLIĞINA BÜDCƏ XƏRCLƏRİNİN PLANLAŞDIRILMASI VƏ MALİYYƏLƏŞDİRİLMƏSİ.............................60

3.1. Ali və orta ixtisas təhsili üzrə xərclərin tərkibi və maliyyələşdirilməsi.....................................................................................60

3.2. Elmi-tədqiqat xərclərinin maliyyələşdirilməsi......................................69

3.3. Təhsil sisteminin maliyyə təminatının yeni metodları və onların təkmilləşdirilməsi istiqamətləri.....................................................................75

**N Ə T İ C Ə VƏ T Ə K L İ F L Ə R**.......................................................................81

**Ə D Ə B İ Y Y A T S İ Y A H I S I**......................................................................83

**РЕЗЮМЕ**

**SUMMARY**

**REFERAT**

Magistrant: Arazov F.V Elmi rəhbər: i.e.n. dos. Bədəlov Ş.Ş

**GİRİŞ**

**Mövzunun aktuallığı.**Təhsil hər bir ölkənin o cümlədən də Azərbaycanın sosial siyasətinin priaritet istiqamətlərindəndir. Təhsil qeyri-istehsal sferasının ən mühüm sahələrindən biridir. Azərbaycan Respublikası Konstitusiyasının 42-ci maddəsində nəzərdə tutulduğu kimi, hər bir vətəndaşın təhsil almaq hüququ vardır.

Azərbaycanda müasir təhsil sisteminin yaradılması hökumət qarşısında dayanan vacib məsələlərdəndir. Müasir təhsil sistemi özlüyündə bu sahəyə daha geniş spektrli yanaşma tələb edir. Yəni təhsil infrastrukturu, təhsil proqramı, təhsildə dövlət, xarici dövlətlərlə təhsil mübadiləsi kimi amillər bu sahənin inkişafını, təkmilləşdirilməsini təmin edəcək mühüm elementlərdir. Təhsil sektorunda əsas ağırlıq dövlətin üzərinə düşür. Hazırda dünyanın hər bir dövləti öz büdcəsindən təhsilə xərclər ayırır. Azərbaycanda dövlət büdcəsindən təhsil xərclərinə 2016-cı ildə 1830,2 milyon manat vəsait ayrılmışdır.

Təhsil sahəsində mövcud problemləri aradan qaldırmaq, qabaqcıl ölkələrinin təcrübələrindən yararlanmaq üçün dövlətin təhsil sektorunda daim islahatlar aparması lazımdır. Məhz təhsil sahəsinin yenilənməsi, inkişaf etdirilməsi üçün 2013-cü ildə “Azərbaycan Respublikasında təhsilin inkişafı üzrə Dövlət Strategiyası” qəbul olunub.

Azərbaycanda da orta təhsil məcburi və ödənişsizdir. Yəni bu sahənin xərcləri dövlət tərəfindən maliyyələşdirilir. Lakin həm ictimai vəsaitlərin xərclənməsindəki şəffaflığın təmin edilməsi və həm də təhsil sisteminin maliyyələşdirilməsində daha məqbul və qabaqcıl təcrübənin tətbiqi baxımından bu istiqamətdə islahatların aparılmasına ehtiyac duyulurdu. Bu səbəbdəndir ki, 2014-cü ildən etibarən təhsilinin maliyyələşdirilməsi yeni qaydalar əsasında həyata keçirilir. Yeni maliyələşmə mexanizminin əsas prinsipi adambaşına maliyələşmənin təmin edilməsidir. Təhsil sahəsinin yenilənməsi, təhsilin maiyyələşdirilməsinin yeni qaydalarının tətbiqi ilə bağlı məsələlərin həll edilməsi mövzunu aktual edir.

**Tədqiqatın predmeti və obyekti.** Disertasiya işinin obyekti təhsil sitemi və onun maliyyələşmə mənbələridir.

İşin predmetini isə təhsil və kadr hazırlığına büdcə xərclərinin planlaşdırılması, maliyyələşdirilməsi xüsusiyyətləri və onların təkmilləşdirilməsi istiqamətləri təşkil edir.

**Tədqiqatın əsas məqsədi və vəzifələri.** Dissertasiya işinin məqsədi Azərbaycanda təhsil və kadr hazırlığını əks etdirən göstəricilər sistemini sistemli şəkildə öyrənmək və təhlil etmək, təhsilin inkişafının maliyyələşdirilməsi metodlarını araşdırmaqdan ibarətdir.

Dissertasiyanın əsas vəzifəsi təhsil və kadr hazırlığının inkişafında büdcənin rolunu tədqiq etmək və yeni şəraitdə təhsilin inkişafına büdcə xərclərinin planlaşdırılması və maliyyələşdirilməsi sisteminin daha da təkmilləşdirilməsi istiqamətlərini müəyyən etməkdən ibarətdir.

Qarşıya qoyulan məqsədə nail olmaq üçün aşağıdakı vəzifələr müəyyən olunmuşdur:

−Azərbaycanda təhsilin inkişafının müasir vəziyyətinin tədqiqi və onun ümumi xarakteristikalarının qiymətləndirilməsi;

−Təhsilin inkişaf strategiyasının məqsəd və istiqamətlərinin araşdırılması;

−Təhsil və kadr hazırlığının maliyyələşdirilməsində büdcənin rolunun öyrənilməsi;

−Təhsil üzrə büdcə xərclərinin təsnifləşdirilməsi və onların əsas istiqamətlərinin araşdırılması;

−Ümumi təhsilin maliyyələşdirilməsində büdcə xərclərinin rolunun qiymətləndirilməsi.

−Təhsil sisteminin maliyyə təminatının yeni metodlarının araşdırılması, onların təkmilləşdirilməsinə dair təkliflərin verilməsi.

**Tədqiqatın informasiya bazası və işlənməsi metodları.**Dissertasiya işində Azərbaycan Respublikası Statistika Komitəsinin statistik məcmuələrindən, Təhsil Nazirliyinin, Maliyyə Nazirliyinin, Vergilər Nazirliklərinin hesabatlarından, kitab və dərsliklərdən, elmi məqalələr və dövri mətbuatın məlumatlarından istifadə olunmuşdur.

Tədqiqat işində statistik, sistemli yanaşma, müqayisəli təhlil, pozitiv və normativ yanaşma və müşahidə metodlarından istifadə olunmuşdur.

**Tədqiqatın elmi yeniliyi .** Azərbaycanda təhsil sisteminin mövcud inkişaf vəziyyətini araşdırmaq və təhsilin inkişafını əks etdirən göstəriciləri təhlil etməklə təhsilin maliyyə təminatında büdcənin rolunun sistemli qaydada tədqiqi elmi yenilik kimi qiymətləndirilə bilər. Dövlətin strateji vəzifələrindən biri kimi insan kapitalının formalaşmasına və təhsilin müasir tələblər səviyyəsində inkişafına dövlət büdcəsindən hər il böyük məbləğdə vəsait ayrılır və bu vəsaitin məqsədəuyğun, səmərəli istifadəsinin tədqiqi daim diqqət mərkəzində olmalıdır.

**Tədqiqatın praktiki əhəmiyyəti.** Tədqiqat işində təhsil və kadr hazırlığının maliyyələşdirilməsi və maliyyələşdirilmə xüsusiyyətlərinin təkmilləşdirilməsi üçün hazırlanmış təklif və tövsiyələrdən bu sahə üzrə hazırlanacaq dövlət proqramlarında və ya iqtisadi islahat layihələrində istifadə oluna bilər.

**Dissertasiya işinin strukturu.** Dissertasiya işi giriş, üç fəsil, nəticə və təkliflər və ədəbiyyat siyahısından ibarətdir. Dissertasiya işində sxem və cədvəllərdən istifadə edilmişdir.

Disertasiya işinin I fəslində Azərbaycan təhsilin müasir vəziyyətindən bəhs olunur. Burada toxunulan əsas məsələlər təhsilin inkişaf strategiyasının hazırlanmasının məqsədi, onun əsas istiqamətləri və əhəmiyyətinin öyrənilməsi, təhsilin maliyyələşdirilməsində büdcənin rolunun qiymətlənlədirilməsidir.

Disertasiya işinin bu fəslində ümumi təhsil müəssisəslərinin maliyyələşməsində büdcənin rolundan bəhs edilir. Bu fəsildə ümumtəhsil məktəblərinin, sosial yardıma və sağlamlığının bərpasına ehtiyacı olan uşaqlar üçün təlim-tərbiyə müəssisələrinin, məktəbəqədər təhsil müəssisələrinin saxlanılması xərclərinin planlaşdırılması və onların maliyyələşdirilməsi xüsusiyyətlərinin öyrənilməsinə yer verilmişdir.

Disertasiya işinin III fəslində kadr hazırlığının maliyyələşməsi məsələlərindən bəhs edilir. Bu fəsildə kadr hazırlığı xərclərinin planlaşdırılması, maliyyə təminatının yeni metodlarının araşdırılması məsələlərinə yer verilmişdir.

**I FƏSİL. AZƏRBAYCANDA TƏHSİLİN İNKİŞAFININ MÜASİR VƏZİYYƏTİ VƏ ONUN ÜMUMİ XARAKTERİSTİKASI**

**1.1.Təhsilin inkişaf strategiyası dövlət siyasətinin prioritet istiqamətlərindən biri kimi**.

“Azərbaycan Respublikasında təhsilin inkişafı üzrə Dövlət Strategiyası” Azərbaycan Respublikası Prezidentinin 2013-cü il 24 oktyabr tarixli Sərəncamı ilə təsdiq edilmişdir.

Təhsil insanın mənəvi inkişafının mənbəyidir. Həm də yalnız ayrı-ayrı şəxslərin mənəvi qazancı deyil, bütövlükdə cəmiyyətin, dövlətin sosial-iqtisadi və mənəvi inkişafının təməlidir. Buna görə də təhsil səviyyəsinin yüksəldilməsi və insanın inkişafı hər bir ölkədə iqtisadi artımın hərəkətverici qüvvəsi sayılır. Son illərdə ölkədə aparılan sosial-iqtisadi siyasət nəticəsində ölkədə yüksək inkişafa nail olunmuş, yoxsullugun həddi aşağı salınmış, Azərbaycan Respublikası orta gəlirli ölkələr sırasında yer tutmuşdur. Həyata keçirilən islahatlar və irimiqyaslı infrastruktur layihələri nəticəsində davamlı inkişaf üçün şərait yaranmışdır. Sosial–iqtisadi həyatın daha da yaxşılaşdırılması, qabaqcıl ölkələrin təcrübəsinə uyğunlaşdırılması yolu ilə iqtisadi inkişafın davamlılığının təmin olunması, əhalinin həyat səviyyəsinin yüksəldilməsi dövlətin qarşısında duran əsas strateji vəzifədir. Bunun üçün ilk növbədə, qabaqcıl texnologiyaların və idarəetmə üsullarının, elmi nailiyyətlər əsasında yaradılan innovasiyaların ölkənin sosial-iqtisadi həyatına uğurlu tətbiqi tələb olunur. Bu baxımdan da prioritet istiqamət ölkə iqtisadiyyatının dünya iqtisadiyyatına inteqrasiyasının sürətləndirilməsi ilə yanaşı, ölkədə insan kapitalının inkişafı, şəxsin müasir bilik və bacarıqlara yiyələnməsinin təmin edilməsidir.İnsan kapitalının inkişafı iqtisadiyyatın qlobal sistemə uğurlu inteqrasiyası və ölkənin beynəlxalq rəqabətdən daha effektli faydalanması prosesində ən mühüm şərtlərdən olub, ölkənin təhsil sisteminin başlıca vəzifəsini təşkil edir. Təhsilin inkişafı ölkədə əhalinin rifahının yaxşılaşdırılması üçün başlıca amildir. Təhsil insanlara texnologiyaları çevik mənimsəmək, əmək bazarında layiqli yer tutmaq və ömür boyu təhsil prosesinə qoşulmaq, sağlam həyat tərzi, ətraf mühitə münasibətdə düzgün mövqe seçmək imkanı verir. Əlbəttə ki, təhsilin rolu təhsil alanın əldə etdiyi bilik və bacarıqlarının iqtisadi amilə çevrilməsi ilə məhdudlaşmır, təhsil prosesində əldə olunan bilik və bacarıqlar, həmçinin etik-əxlaqi norma və dəyərlər hər bir təhsilalanın cəmiyyətin layiqli üzvünə, örnək ola biləcək həmkara, nümunəvi ailə üzvünə və vətəndaşa çevirir. Buna görə təhsil sistemin inkişafı daima dövlətin diqqət mərkəzindədir. Son illərdə dövlət təhsil sektorunda aşağıdakı islahatları keçirmişdir:

a) İkipilləli təhsilə keçid;

b) Ali təhsil islahatları və Boloniya prosesi;

c) Dünya Bankı ilə əməkdaşlıq çərçivəsində həyata keçirilən təhsil layihələri;

d) 2007-2015-ci illərdə Azərbaycan gənclərinin xaricdə təhsili üzrə Dövlət Proqramı;

e) Təhsil sektorunda həyata keçirilən dövlət proqramları və layihələr haqqında;

f) Təhsil sektorunda beynəlxalq və qeyri-dövlət mənbələri üzrə maliyyə əməkdaşlığı;

Təhsil sektorunun qarşısında duran əsas məsələ müxtəlif ailələrdən olan uşaqlar üçün bərabər təhsil imkanlarının, o cumlədən regionlar üzrə bərabər keyfiyyətli təhsil xidmətlərinin təmin edilməsindən ibarətdir

Təhsil sisteminin başlıca vəzifələri aşağıdakılardır:

– ölkənin modernləşməsi üçün zəruri olan insan kapitalını inkişaf etdirmək və bununla Azərbaycan Respublikasının beynəlxalq rəqabət qabiliyyətini yüksəltmək;

– məsuliyyətini dərk edən, demokratiya prinsiplərinə və xalqının milli ənənələrinə, insan hüquq və azadlıqlarına hörmət edən, azərbaycançılıq ideyalarına sadiq olan, müstəqil və yaradıcı düşünən vətəndaş və şəxsiyyət yetişdirmək;

– milli mənəvi və ümumbəşəri dəyərləri qoruyan və inkişaf etdirən, geniş dünyagörüşünə malik olan, təşəbbüsləri və yenilikləri qiymətləndirməyi bacaran, nəzəri və praktiki biliklərə yiyələnən, müasir təfəkkürlü və rəqabət qabiliyyətli kadrlar hazırlamaq;

– sistemləşdirilmiş bilik, bacarıq və vərdişlərin mənimsənilməsini və əlavə təhsili təmin etmək, təhsilalanları ictimai həyata və səmərəli əmək fəaliyyətinə hazırlamaq.

Son illərdə ölkədə təhsilin inkişafı istiqamətində mühüm addımlar atılmışdır. Təhsilin normativ hüquqi bazası təkmilləşdirilmiş, maddi-texniki təminatı istiqamətində Azərbaycan Respublikası Prezidentinin sərəncamları əsasında geniş tədbirlər həyata keçirilmişdir. Həmin məqsədlə müxtəlif şəhər və rayonlarda 2500-ə yaxın məktəb binası tikilmiş və mövcud təhsil obyektlərində əsaslı təmir-bərpa işləri uğurla aparılmışdır. Təhsil müəssisələrində informasiya-kommunikasiya texnologiyalarının tətbiqi əhəmiyyətli dərəcədə genişlənmişdir. Bununla belə təhsil sahəsində hələ də bir çox problemlər disproporsiyalar qalmaqdadır. Belə ki, hazırda ölkənin ali təhsil məktəblərində oxuyan tələbələrinin yalnız 1.2%-nin kənd təsərrüfatı üzrə ixtisasları seçib. Halbuki, ölkəmizdə bu sektorun peşəkar kadrlara ehtiyac kifayət qədərdir. Digər tərəfdən 25-34 yaş arasında olan ali təhsilli gənclərin 67%-i dövlət sektorunda çalışır .Demək ki, bu kateqoriya uzrə əmək qabiliyyətli kadrların ən yaxşı halda cəmi 33%-i özəl sektorda çalışır.

Bu və digər problemlərdən göründüyü kimi Azərbaycan təhsilinin insan kapitalının inkişafında aparıcı olması istiqamətində hərtərəfli tədbirlərin həyata keçirilməsinə və təhsilin keyfiyyətinin Avropa standartlarına uyğunlaşdırılmasına mütləq tələb var. Bu məqsədlə təhsildə idarəetmə sisteminin dəyişdirilməsi, bu sahəyə uyğun kadr potensialının inkişaf etdirilməsi və müəllim nüfuzunun, müəllimlərə ictimai inamın artırılması vacib amillərdəndir. Azərbaycanda təhsil sahəsindəki mövcud problemlərin mərhələli şəkildə həll edilməsi və təhsilin hazırki səviyyəsinin beynəlxalq standartlara uyğunlaşdırılması məqsədilə Təhsilin İnkişafı üzrə Dövlət Strategiyası qəbul edilmişdir. Sadalanan problemlərin həlli məqsədi ilə Strategiya Azərbaycanda daim inkişaf edən, peşəkar müəllim və təhsil menecerlərinə malik, müasir infrastrukturla təmin edilmiş rəqabət qabiliyyətli təhsil sisteminin yaradılmasına istiqamətlənmiş beş əsas istiqamətdə hərtərəfli tədbirləri nəzərdə tutur:

Birinci strateji istiqamət səriştəyə əsaslanan şəxsiyyətyönlü təhsil məzmununun yaradılmasına yönəlmişdir və təhsilin məktəbəqədər, ümumi, ilk peşə-ixtisas, orta ixtisas və ali olmaqla, bütün pillələri üzrə kurikulumların inkişafı kimi vacib hədəfi əhatə edir.

İkinci strateji istiqamət təhsil sahəsində insan resurslarının müasirləşdirilməsini nəzərdə tutur. Bu istiqamət innovativ təlim metodlarını tətbiq edən, təhsilin məzmununun səmərəli mənimsənilməsini təmin edən səriştəli təhsilverənin formalaşdırılmasına xidmət edir və özündə təhsilverənlərin peşəkarlığının yüksəldilməsi, təhsilalanların nailiyyətlərinin qiymətləndirilməsi üzrə yeni sistemlərin qurulmasını, təhsilalanların istedadının aşkar olunması və inkişafı ilə bağlı, habelə xüsusi qayğıya ehtiyacı olanlar üçün inklüziv təlim metodologiyasının yaradılmasını ehtiva edir.

Üçüncü strateji istiqamət təhsildə nəticələrə görə cavabdeh, şəffaf və səmərəli idarəetmə mexanizmlərinin yaradılmasını nəzərdə tutur. Bu istiqamət təhsil sistemində tənzimləmə və idarəetmənin qabaqcıl beynəlxalq təcrübə əsasında müasirləşdirilməsi, təhsil müəssisələrində nəticəyönlü və şəffaf idarəetmə modelinin, təhsilin keyfiyyətinin təminatı və idarə olunması üzrə yeni məlumat və hesabat sistemlərinin yaradılması kimi hədəfləri əhatə edir.

Dördüncü strateji istiqamət müasir tələblərə uyğun və ömür boyu təhsili təmin edən təhsil infrastrukturunun yaradılmasını nəzərdə tutur. Bu istiqamət təhsil müəssisələrində informasiya-kommunikasiya texnologiyaları əsaslı təlim metodologiyasına uyğun infrastrukturun yaradılması, təhsil müəssisələri şəbəkəsinin rasionallaşdırılması, distant təhsil, istedadlı və xüsusi qayğıya ehtiyacı olan uşaqlar üçün təhsil və inkişaf, yaşlıların təhsili, peşə-ixtisas və təhsil məsələləri üzrə məsləhət xidmətləri göstərən regional universal mərkəzlərin, müasir təminatlı peşə-tədris mərkəzlərinin və komplekslərinin qurulması, kampusların yaradılması kimi tədbirləri ehtiva edir.

Beşinci strateji istiqamət Azərbaycan Respublikasında iqtisadi cəhətdən dayanıqlı və dünyanın aparıcı təhsil sistemlərinin standartları ilə eyni səviyyəyə uyğun təhsil sisteminin maliyyələşdirilməsi modelinin qurulmasıdır. Bu istiqamət, o cümlədən müxtəlif mənbələrdən istifadə olunmaqla təhsili maliyyələşdirmə mexanizminin təkmilləşdirilməsini, təhsil müəssisələrinin adambaşına maliyyələşdirilməsinə keçidi, ödənişli təhsil xidmətlərinin göstərilməsinin dəstəklənməsini, Təhsilin İnkişafı Fondunun yaradılmasını nəzərdə tutur

Strategiya müəyyən edilmiş istiqamətlər üzrə aşağıdakı tədbirləri həyata keçirilməsini və hədəfləri nəzərdə tutur.

1. Səriştəyə əsaslanan şəxsiyyətyönlü təhsil məzmununun yaradılması.Strategiyanın bu bəndi məktəbəqədər yaş dövrü üçün standartlara cavab verə biləcək kurikulumların hazırlanması, uşaqların fiziki və əqli inkişafının təmini, onların məxsusi qabiliyyətlərinin üzə çıxarılması, davranış qaydaları təbliğ edən bilik sisteminin formalaşdırılması, bu istiqamətdə işlərin aparılmasına dəstək ola bilən pedoğoji heyətin yaradılması, yeni sistemə uyğun “Səriştəli valideyin” proqramının hazırlanması, 12 illik ümumi təhsil sisteminə keçidin təmin olunması və kurikulumların o cümlədən, dərsliklərin buna uyğunlaşdırılması, istedadlı uşaqlar üçün xüsusi yanaşmanın tətbiqi, xüsusi qayğıya ehtiyacı olanlar üçün təlim proqramlarının hazırlanması, cəmiyyətin tələbatına uyğun peşə-ixtisas təhsil proqramlarının tətbiqi, ali təhsil müəssisələrinin hərtərəfli inkişafı və təhsil-tədqiqat-innovasiya mərkəzlərinə çevrilməsi istiqamətində işlərin aparılması, ixtisaslar üzrə müasir standartların hazırlanması və bu zaman qabaqcıl beynəlxalq təcrübənin tətbiqi, ali təhsil məzmununun tətbiqi sahəsində müstəqilliyin təmini və s. kimi fəaliyyətlərin icrasını tələb edir.

2. Təhsilalanların fərdi xüsusiyyətlərini nəzərə alan innovativ təlim metodları və texnologiyaları vasitəsilə təhsilin məzmununun səmərəli mənimsənilməsini təmin edən yüksək nüfuzlu təhsilverənin formalaşdırılması. İkinci bənd daha çox pedoqoji fəaliyyətlə məşğul olanların peşəkarlıq və həmdə sosial vəziyyətinin inkişaf etdirilməsinə həsr edilib. Bu istiqamətdə tədbirlər təhsilverənlərin peşəkarlıq səviyyəsində inkişafın daimiliyinin təmin edilməsi, təhsilin bütün pillərində təhsilverənlər üçün təhsilalanların fərdi inkişafına yönələn, innovativ təlim resursların hazırlanması, təhsil müəssiləri səviyyəsində müəllimlərin tədrisdən ayrılmadan peşəkarlığını artırılması üzrə sınaqdan keçirilmiş innovativ modellərin tətbiqi, pedaqoji heyət üçün yeni modul–kredit və rəqabət əsaslı təlimlər sisteminin formalaşdırılması, yenilənmiş proqramlara və informasiya-kommunikasiya texnologiyalarına uyğun metodiki vəsaitlərin, didaktik materialların və təlim vasitələrinin hazırlanmasını stimullaşdıran yeni mexanizmlərin yaradılması, “Müəllim nüfuzunun” artırılması və onlara ictimai inamın bərpası istiqamətində dövlət siyasətinin aparılması, nəticə əsaslı diferensiallaşdırılmış, əmək bazarında rəqabət qabiliyyətli əmək haqqı sisteminin yaradılması, müəllim fəaliyyətinin stimullaşdırılması üzrə modelin tətbiqi, müəllim hazırlığı sistemində internatura modelinin tətbiq edilməsi, kurikulumdan kənar məşğulliyyətin təşkili mexanizmlərinin fərdi inkişafa uyğun hazırlanması kimi məqamlar üzərində dayanır.

3. Təhsilin nəticələrə görə cavabdeh, şəffaf və səmərəli tənzimləmə mexanizmlərinə malik, dövlət–ictimai xarakterli və dövlət–biznes partnyorluğuna əsaslanan idarəetmə sisteminin formalaşdırılması. Növbəti illərdə dövlət –cəmiyyət və dövlət-biznes əməkdaşlığına əsaslanan və 12 illik təhsil sisteminin formalaşdırılması əsas məqsədlərdən olacaq. Bir illik məktəbə hazırlıq artıq məcburi olacaq. Digər tərəfdən, məktəbəqədər təhsil ölkə üzrə ümumi uşaqların 90%-ni əhatə etməli,10 illik icbari ümumi orta təhsil və 2 illik tam orta təhsil modelinə keçid təmin edilməlidir. Həmçinin dövlətin təhsildəki rolunun beynəlxalq prinsiplərə uyğunlaşdırılması, tənzimləmə və idarəetməni icra edən dövlət qurumlarının səlahiyyət və məsuliyyət dairəsinin beynəlxalq təcrübəyə uyğun yenidən müəyyənləşdirilməsi, müasir təhsil akkreditasiya sisteminin yaradılması, təhsil müəssisələrində şəffaf idarəetmə modelinin formalaşdırılması, xarici və daxili qiymətləndirmə mexanizmlərinin yaradılması kimi bir sıra hədəflərə nail olmağı planlaşdırır.

4. Müasir tələblərə cavab verən və ömür boyu təhsili təmin edən təhsil infrastrukturunun yaradılması. Bu bəndə təhsil müəssisələrində informasiya-kommunikasiya texnologiyaları əsaslı təlim metodologiyasının tələblərinə uyğun infrastrukturun yaradılması, hər bir təhsil müəssisəsinin internetlə, ümumi orta təhsil səviyyəsində hər bir şagirdin elektron dərsliklərlə yüklənmiş kompyuter-planşetlə təmin olunması, təhsil müəssisələri şəbəkəsinin rasionallaşdırılması, distant təhsil, istedadlı və xüsusi qayğıya ehtiyacı olan uşaqlar üçün təhsil və inkişaf, yaşlıların təhsili, peşə-ixtisas və təhsil məsələləri üzrə məsləhət xidmətləri göstərən regional universal mərkəzlərin yaradılması, müasir təminatlı peşə-tədris mərkəzlərinin və komplekslərinin yaradılması, məktəbəqədər təhsil müəssisələrinin yaradılması, onların fəaliyyətinin stimullaşdırılması mexanizmlərinin hazırlanması, kampusların yaradılmasının təşviqi, ömür boyu təhsilə artan tələbatın ödənilməsi üçün kitabxana fəaliyyətinin modernləşdirilməsi, rəqəmsal təhsil resurslarından istifadə imkanlarının genişləndirilməsi, təhsillə bağlı media və internet resurslarının inkişafının təmin edilməsi kimi məsələlər nəzərdə tutulur.

5. Təhsilin dayanıqlı və müxtəlif mənbələrdən istifadə olunmaqla yeni maliyyələşdirmə mexanizminin yaradılması. Bu istiqamət təhsilin maliyyələşməsinin yaxşılaşdırılması və yeni maliyyələşmə mənbələrinin tapılmasını nəzərdə tutur.Bununla əlaqədar olaraq da təhsil müəssisələrini bir təhsilalana düşən xərc əsasında maliyyələşdirmə mexanizminə keçilməsi, dövlət və bələdiyyə təhsil müəssisələrində özünümaliyyələşdirmə prinsiplərinin təşviqi, ödənişli təhsil xidmətlərinin göstərilməsinin dəstəklənməsi, təhsilə adekvat həcmdə maliyyə resurslarının cəlb edilməsi, təhsilin maliyyələşdirilməsi xərclərinin Ümumi Daxili Məhsula nisbətinin mərhələlərlə 5–6 faizə çatdırılması, nəticəyönlü büdcə planlaşdırılması və müxtəlif mənbəli maliyyələşdirmə mexanizmlərinin yaradılması, büdcədənkənar vəsaitlər hesabına formalaşdırılan Təhsilin İnkişafı Fondunun yaradılması, təhsil tədqiqatlarının yeni maliyyələşmə mexanizminin tətbiqi, mülkiyyət formasından asılı olmayaraq müvafiq təhsil qurumları cəlb edilməklə təhsilverənlərin əlavə təhsilinin dövlət sifarişi əsasında adambaşına maliyyələşdirilməsi, təhsil müəssisələrinin keyfiyyət göstəricilərinə əsaslanan investisiya xərcləri sisteminin yaradılması, ali təhsil müəssisələrində dövlət büdcəsi vəsaitindən istifadə olunmayaraq məqsədli kapital fondlarının yaradılmasının stimullaşdırılması, aztəminatlı ailələrdən olan uşaq və gənclər üçün bərabər təhsil imkanlarının yaradılması məqsədi ilə maddi dəstək sisteminin yaradılması, müəllimlərin maddi motivasiyasının yaxşılaşdırılması, onların illik əmək haqqının adambaşına düşən Ümumi Daxili Məhsula nisbətinin mərhələlərlə, səriştə və nəticə əsasında diferensiallaşdırmaqla 1,8–2 dəfəyədək artırılması kimi məsələlərin həllini zəruri edir.

Strategiyanın uğurlu həyata keçirilməsinin əsas şərtləri onun məqsədi və məzmunu haqqında aydın təsəvvürün yaradılması, ictimai dəstək qazanması və reallaşmasını təmin edən effektiv icra mexanizminin formalaşdırılmasıdır. Strategiyanın məqsədi və məzmunu kütləvi informasiya vasitələri və digər üsullarla əhaliyə, təhsil müəssisələrinin pedaqoji heyətinə və digər hədəf qruplarına çatdırılır.

Strategiyanın məqsədi ölkədə səriştəli təhsilverənlərə, ən yeni texnologiyalara əsaslanan infrastruktura malik, keyfiyyət nəticələri və əhatəliliyinə görə dünya ölkələri sırasında qabaqcıl mövqe tutan təhsil sistemini yaratmaqdır. Azərbaycanın təhsil sistemi iqtisadi cəhətdən dayanıqlı və dünyanın aparıcı təhsil sistemlərinin standartlarına uyğun olmalıdır. Strategiyanın reallaşdırılması təhsilin məzmununun, kadr hazırlığının, təhsili idarəetmə sisteminin və təhsil infrastrukturunun qabaqcıl beynəlxalq təcrübəyə və Azərbaycanın inkişaf konsepsiyasına uyğun yenidən qurulmasına imkan verərək, ölkədə biliklərə əsaslanan iqtisadiyyatın bərqərar olmasını, informasiya cəmiyyətinin təşəkkülünü və ölkənin davamlı inkişafını təmin edəcəkdir.

Strategiyanın həyata keçirilməsi üzrə fəaliyyət planı beynəlxalq ekspertlər cəlb olunmaqla hazırlanır və təhsil sisteminin hazırlığı nəzərə alınaraq, islahatların məqsədini və strateji istiqamətləri, seçilmiş prioritetləri, onların reallaşdırılması üçün qəbul olunmalı dövlət proqramlarını, icraya məsul və tərəfdaş qurumları, ara və yekun hədəfləri və icra dövrünü müəyyən edir.

Qarşıdakı illərdə təhsil sahəsində həyata keçiriləcək işlər "Azərbaycan Respublikasında təhsilin inkişafı üzrə Dövlət Strategiyası"na uyğun olaraq dünya ölkələri sırasında keyfiyyət nəticələri və əhatəliliyinə görə aparıcı mövqe tutan, qabaqcıl texnologiyalara əsaslanan infrastruktura malik təhsil sisteminin yaradılması üçün genişmiqyaslı tədbirləri nəzərdə tutur. İqtisadi cəhətdən dayanıqlı və dünyanın aparıcı təhsil sistemlərinin standartlarına uyğun təhsil sistemi ölkədə kadr hazırlığının, təhsili idarəetmə sisteminin və təhsil infrastrukturunun qabaqcıl beynəlxalq təcrübəyə və Azərbaycanın inkişaf konsepsiyasına uyğun yenidən qurulmasına imkan verərək, ölkədə biliklərə əsaslanan iqtisadiyyatın davamlı inkişafını təmin edəcəkdir.

Bu məqsədlərə nail olmaq üçün qarşıdakı illərdə aşağıdakı tədbirlər həyata keçiriləcəkdir:

• regionlarda təhsil müəssisələrinin tikintisi və əsaslı təmir işlərinin davam etdirilməsi:

• təhsil şəbəkəsində rasionallaşdırma tədbirləri həyata keçirməklə, regionlar arasında təhsilin keyfiyyətini bərabərləşdirmək üçün müvafiq tədbirlərin görülməsi;

• regionlarda əmək bazarının mütəmadi öyrənilməsi sisteminin yaradılması;

• distant təhsil, istedadlı və xüsusi qayğıya ehtiyacı olan uşaqlar üçün təhsil və inkişaf, yaşlıların təhsili, peşə-ixtisas və təhsil məsələləri üzrə məsləhət xidmətləri göstərən regional universal mərkəzlərin yaradılması.

**1.2.Təhsilin inkişafının maliyyə təminatında büdcənin rolunun artması.**

Azərbaycanın müstəqillik yoluna qədəm qoyması və yeni iqtisadi münasibətlər sisteminə keçməsi təhsil və kadr hazırlığı qarşısında da yeni tələblər qoymuşdur. Elmi-texniki tərəqqinin tələblərinə cavab verə bilən kadrların hazırlanması təhsilin sürətli inkişafını zəruri edir. Ona görə də indiki şəraitdə təhsilin inkişaf etdirilməsi və yüksək ixtisaslı mütəxəssislərin yetişdirilməsi müstəqil Azərbaycan dövlətinin ümdə vəzifələrindən birinə çevrilmişdir. Azərbaycan müstəqillik qazandıqdan sonra özünün müasir təhsil konsepsiyasının hazırlanması və həyata keçirilməsi dövlətin strateji vəzifələrində biri kimi müəyyən edilmişdir.

Ölkəmizdə təhsilin inkişafı və əhalinin təhsil hüququnun həyata keçirilməsi ali qanunvericiliklə təsbit edilir. Azərbaycan Respublikasının Konstitusiyasında vətəndaşların təhsil hüququ müəyyən edilmişdir. Konstitusiyanın 42-ci maddəsində qeyd edildiyi kimi, hər bir vətəndaşın təhsil hüququ var və ölkədə icbari ümumorta təhsil dövlət tərəfindən təmin edilir və təhsilin minimum standartları dövlət tərəfindən müəyyən edilməklə, ona əməl olunmasına da dövlət nəzarət edir, eyni zamanda maddi vəziyyətindən asılı olmayaraq istedadlı uşaqların təhsili davam etdirməsini dövlət himayə edir.

Azərbaycanda təhsilin inkişafına, onun maddi-texniki bazasının möhkəmləndirilməsinə, məktəblərin tikilməsi və əsaslı təmir olunmasına, yeni məktəb binalarının tikilməsinə son illərdə diqqət daha da gücləndirilmişdir.

Elmi-texniki tərəqqinin sürətləndirilməsi və onun əsasında istehsalın ictimai əmək məhsuldarlığının yüksəldilməsi və milli gəlirin artması işçilərin xüsusi ixtisas və peşə hazırlığının səviyyəsilə müəyyən edilir. Ona görə də təhsilin və peşə hazırlığının vahid sisteminin yaradılmasına dövlət xüsusi qayğı göstərir.

Son zamanlarda Azərbaycan Respublikasında təhsil yüksək inkişaf səviyyəsinə çatmışdır. Ölkədə təhsilin inkişaf konsepsiyası ümummilli liderimiz H.Ə.Əliyev tərəfindən imza edilmiş və ölkəmizdə yeni təhsil qanunu hazırlanıb qəbul edilmişdir. Ölkə prezidenti cənab Ilham Əliyev təhsilin inkişafına böyük əhəmiyyət verir və xüsusi qayğı göstərir. Ölkəmizdə təhsilin inkişafı sahəsində əldə edilmiş son nailiyyətlər bunu sübut edir.

Hazırda ölkədə fəaliyyət göstərən 4483 ümumtəhsil məktəblərində 1 322 182 şagird gündüz məktəblərində təhsil alır. Bununla bərabər ölkədə 20 qeyri-dövlət ümumtəhsil məktəbində 6508 şagird təhsil alır.

Qaçqın və məcburi köçkün şagirdlərin təhsil almaları üçün 609 məktəb vardır, onların bir hissəsi çadır şəhərciklərində və evlərdə, bəziləri isəfəaliyyət göstərən məktəb binalarında yerləşdirilmişdir. Bu məktəblərdə 79 min qaçqın şagird təhsil alır. Bir neçə ildir ki, onsuz da normadan artıq yüklənmiş məktəblər qaçqınlarla əlaqədar daha gərgin rejimdə işləyir.

Bundan başqa, ölkədə yerləşən 1706 məktəbəqədər təhsil müəssisəsində 116049 uşaq təhsil alır. Məktəbəqədər təhsil müəssisələrində 972-si şəhər 734-ü isə kənd yerlərində yerləşir.

Bütün məktəbəqədər müəssisələrin əsas hissəsini təşkil edən ümumi tipli müəssisələrlə yanaşı, ölkədə xüsusi təyinatlı 5 müəssisə və 6 sanatoriya müəssisəsi fəaliyyət göstərmişdir. Bundan başqa, məktəbəqədər müəssisələrdə sanatoriya və xüsusi təyinatlı qruplar yaradılmışdır.

Azərbaycanda orta peşə təhsilinə yiyələnmək üçün gənclərə kifayət qədər imkan yaradan çoxşaxəli təhsil müəssisələri şəbəkəsi fəaliyyət göstərir. Ölkədə ali peşə məktəblərin Dövlət və qeyri-dövlət ali təhsil müəssisələrinin geniş şəbəkəsi mövcuddur.

Respublikanın mədəni həyatı da inkişaf etməkdə davam edir. Bu gün 2729 klub müəssisəsi, 4090 kütləvi kitabxana, 28 peşəkar teatr, 4 filormoniya, 5 musiqi kollektivi, 5 konsert zalı, 233 muzey əhaliyə xidmət göstərir. Tamaşaçıları teatra cəlb etmək üçün repertuar hər gün təzələnməklə bərabər, tamaşalar azərbaycan dilindən başqa rus, ləzgi dillərində də göstərilir və teatr kollektivlərinə istedadlı gənclər qəbul edilir.

Ölkəmizdə təhsilin inkişaf səviyyəsini aşağıdakı göstəricilərlə xarakterizə etmək olar:

**Cədvəl №1.1**

**Əhalinin təhsil səviyyəsi (ilin əvvəlinə)**

|  |  |  |  |  |  |  |
| --- | --- | --- | --- | --- | --- | --- |
| **Təhsil səviyyəsi** | **15 və yuxarı yaşda əhalinin hər 1000 nəfərinə** | | | | | |
| **2010** | **2011** | **2012** | **2013** | **2014** | **2015** |
| Ali vəorta (tam və natamam) təhsili olan 15 və yuxarı yaşda bütün əhali | 909 | 910 | 910 | 911 | 911 | 912 |
| O cümlədən: |  |  |  |  |  |  |
| Tam ali | 107 | 108 | 109 | 111 | 112 | 113 |
| Natamam ali | 9 | 9 | 9 | 9 | 9 | 9 |
| Orta ixtisas | 124 | 122 | 122 | 120 | 121 | 119 |
| Ümumi orta | 519 | 520 | 519 | 521 | 520 | 522 |
| Natamam otla | 150 | 151 | 151 | 150 | 149 | 149 |

Azərbaycanda son illərdə təhsilin inkişafına dövlət qayğısıdaha da artmış, xüsusilə ümumtəhsil məktəblərinin maddi-texniki bazasının gücləndirilməsinə dövlətin maliyyə yardımı ildən-ilə artır.

Təhsil xərcləri tərkibində uşaqların ümumi təhsili, tərbiyəsi əsas yer tutur. Burada məktəbəqədər uşaq tərbiyə müəssisələri ibtidai-əsas təhsil məktəbləri, ümumi orta təhsil məktəbləri, internat məktəbləri, növbəti (axşam) fəhlə-gənclər məktəbləri, uşaq evlərinin saxlanması xərcləri, uşaqları məktəbdənkənar tərbiyə işləri, metodiki işlər üzrə idarələrin saxlanmaması xərcləri, kadr hazırlığı xərcləri, o cümlədən orta ixtisas məktəbləri, ali məktəblərin, ixtisasartırma kursları və ixtisasartırma və yenidən hazırlanma institutlarının saxlanması xərcləri daxildir.

Ümumtəhsil məktəblərində xərc smetaları üzrə aşağıdakı xərc maddələri planlaşdırılır. Əmək haqqı, əmək haqqına üstəlik (sosial sığorta haqqı), təsərrüfat xərcləri, kitabxana üçün kitab alınması xərcləri, günü uzadılmış qruplarda yemək xərci, tədris-təsərrüfat inventarları alınması, əsaslı təmir xərcləri və s. Əmək haqqı təhsil xərclərində 75-80%-ə qədər təşkil edir.

Azərbaycan Respublikasında təhsil sistemi hazırda aşağıdakı quruluşda formalaşmışdır:

I – məktəbəqədər tərbiyə;

II – ümumi təhsil. Bura daxildir: ibtidai təhsil, əsas təhsil, orta təhsil;

III – peşə-ixtisas təhsili: yəni texniki-peşə təhsili, orta ixtisas təhsili. Ali təhsil (bakalavr).

IV – diplomdan sonrakı təhsil: magistratura (aspirantura), doktorantura, ixtisas artırma və kadrların yenidən hazırlanması.

Azərbaycan Respublikasının təhsil sistemi kadr potensialı, şəbəkə imkanları, həm də vətəndaşların təhsil səviyyələri və perspektiv inkişaf baxımından xeyli irəliləmiş və müsbət nəticələr əldə etmişdir.

Ölkəmizdə təhsil istehsalatdan ayrılmaq və ayrılmamaqla (qiyabi) aparılır. Bütün təhsil formaları uçün müvafiq təhsil proqramları çərçivəsində vahid dövlət standartları tətbiq edilir. Respublikada həm dövlət, həm də qeyri-dövlət təhsil müəssisələri fəaliyyət göstərir. Təhsil pulsuz, yəni dövlət vəsaiti hesabına və ödənişli, yəni vətəndaşların öz vəsaiti hesabına aparılır.

Təhsil üstün maliyyələşdirilən strateji fəaliyyət sahəsidir. Dövlət təhsili maliyyələşdirərkən onun maddi-texniki bazasını dünya standartlarına uyğunlaşdırmaq xətti yeridir. Təhsil müəssisələrinin maliyyələşdirilməsinin əsas mənbəyi büdcə vəsaitidir. Dövlət, təhsil sisteminin maliyyələşdirilməsini 1995-ci ildə qabaqcıl dövlətlərin səviyyəsinə çatdırmaq siyasəti yeridir və hər il təhsil sistemi üçün buna müvafiq olaraq büdcə vəsaiti və zəruri valyuta ayırır.

**Diaqram№1. 1**

**Təhsil xərclərinin dövlət büdcəsində xüsusi çəkisi və onun digər funksional istiqamətlərlə müqayisəsi (milyon manatla)**

Təhsilin maliyyələşdirilməsi üçün əlavə mənbələr: nazirliklər, müəssisələr, idarə və təşkilatların, habelə ayrı-ayrı vətəndaşların müqavilə əsasında kadr hazırlığı, ixtisasartırma və yenidən kadr hazırlığı üçün ayırdıqları vəsait; təlim-tərbiyə müəssisələrinin müxtəlif növ fəaliyyəti (tədris, elmi, istehsal və s.) və xidmətlər müqabilində əldə etdikləri gəlir; Azərbaycanın və xarici ölkələrin dövlət və qeyri-dövlət müəssisələri, təşkilatları, cəmiyyətləri, idarələrinin, habelə vətəndaşlarının könüllü ayırmaları hesabına əldə olunan vəsait.Dövlət büdcəsindən maliyyələşən təlim-tərbiyə müəssisələrinin maliyyələşdirilməsi müvafiq qaydada dövlət xəzinədarlığı vasitəsilə həyata keçirilir.

Ötən illər ərzində ölkənin maliyyə imkanlarının genişlənməsi sosial sferaya o cümlədən, təhsilə ayrılan vəsaitlərin həcminin artırılması üçün şərait yaradıb. Bununla belə 2010-cu ildə təhsilə ayrılan xərclərin ÜDM-də xüsusi çəkisi 2.8% olub. Xatırladaq ki, anoloji göstərici Avropa ölkələrində 5-8% arasında dəyişir. Məsələn, Almaniyada təhsil xərclərinin ÜDM-dəki payı 2011-ci ildə 5.1%, Norveçdə isə 2009-cu ildə 7.3%-ə bərabər olub.Halbuki, sadaladığımız ölkələrdə təhsil xərclərində dövlətin payı ölkəmizdəkindən təxminən iki dəfə azdır. Azərbaycan həmin il bu göstəriciyə görə dünya ölkələri arasında 148-ci yerdə qərarlaşıb. Digər maraqlı məqam ondan ibarətdir ki, ötən illərdə təhsil xərclərinin artım dinamikası ümumi iqtisadi inkişafın dinamikasına adekvat olmayıb. Bu tendensiya aşağıdakı cədvəldə daha aydın təsvir olunub.

**Diaqram №1.2**

Göründüyü kimi 1999-cu ildə təhsil xərclərinin ÜDM-də xüsusi çəkisi 4.2% olduğu halda bu göstərici 2013-2014-cü illər üçün 2.8%proqnozlaşdırılıb. Bu göstərici 2.4% olmaqla 2008-ci ildə ən aşağı səviyyəyə düşüb. Lakin, ötən illər ərzində təhsil sektoruna ayrılan büdcə vəsaitləri nominal olaraq artıb. 2014-cü il üçün bu istiqamətdə proqnozlaşdırılan büdcə xərcləri 2005-ci ilə nisbətən təxminən 4.4 dəfə artıb. Hazırda təhsil xərclərinin büdcə xərcləmələrindəki payı 8.0%- ni büdcənin sosial xərclərinin isə 31%-ni təşkil edir.

Dövət büdcəsindən təhsilə ayrılan xərclərin ötən illərlə müqayisədə artırılmasına baxmayaraq təhsil xərclərinin ümumi xərclərin tərkibindəki xüsusi çəkisi qabaqcıl dövlətlərlə müqayisədə çox aşağıdır.

**1.3. Təhsilin inkişafına büdcə xərclərinin təsnifatı və əsas istiqamətləri**

Büdcə xərcləri dövlətin öz vəzifə və funksiyalarını yerinə yetirməsi ilə bağlı olaraq yaranan məsrəflərdir. Bu məsrəflər dövlətin mərkəzləşdirilmiş pul vəsaiti fondlarının dövlət fəaliyyətinin müxtəlif istiqamətləri üzrə istifadəsi prosesində əmələ gələn iqtisadi münasibətləri əhatə edir.

Büdcə xərcləri iqtisadi funksiyası çoxlu növləri ilə xarakterikdir. Xərclərin hər bir növü keyfiyyət və kəmiyyət xarakteristikasına malikdir. Keyfiyyət xarakteristikası hər bir xərc növünün iqtisadi təbiətini və ictimai təyinatını, kəmiyyət xarakteristikasını isə onun həcmini müəyyən etməyə imkan verir.

Cəmiyyətin iqtisadi həyatında büdcə xərclərinin rolu və əhəmiyyətini aydınlaşdırmaq məqsədi ilə onları müəyyən əlamətlərinə görə təsnifləşdirilir.

Büdcə xərcləri aşağıdakı əlamətlər üzrə təsnifləşdirilir:

− funksional;

− inzibati;

− iqtisadi.

Büdcə təsnifatının vacibliyi məlumatlardan bacarıqla istifadəyə, büdcə elementləri üzrə xərclərin qruplaşdırılmasına, büdcə vəsaitlərinin real hərəkətinin vəziyyətini görməyə, sosial proseslərin və iqtisadiyyatın inkişafına aktiv təsir göstərməyə imkan yaratması ilə izah olunur. Hesabat və plan məlumatlarının tutuşdurulması, təhlil və müqayisə etməyə imkan verir. Büdcə fondlarından səmərəli istifadə etmək üçün əsaslı nəticə və təkliflərin əsaslandırılmağa, sosial-iqtisadi inkişafın istiqamətləri müəyyən etmək üçün əsas pul vəsaitlərinin istifadəsi əsas açarını cəmləşdirməyə imkan verir.

Təsnifat smeta və büdcələri ümumi icmal şəklində birləşdirməyi, iqtisadi təhlil aparmağı asanlaşdırır, büdcənin icrasına nəzarəti sadələşdirir, vəsaitlərdən məqsədli təyinatı üzrə istifadəsini, vaxtlı-vaxtında vəsaitlərin bir yerə cəmləşdirilməsinə şərait yaradır. Büdcənin icrasına dair hesabat üzrə xərclərin tutuşdurmağa, maliyyə intizamına əməl olunmasına, vəsaitlərdən qənaətlə xərclənməsinə və maliyyə planlarının yerinə yetirilməsində nəzarət imkanı yaradır.

“Büdcə sistemi haqqında” qanunun 10.1-ci maddəsinə əsasən dövlət büdcəsinin xərclərinə aşağıdakılar daxildir:

1. cari xərclər, o cümlədən əmək haqqı, əmək haqqına üstəlik, pensiya və başqa sosial müavinətlər və ödənişlər, malların satın alınması və başqa xidmətlər üzrə xərclər, faiz üzrə ödənişlər, qrantlar, subsidiyalar və cari köçürmələr;

2. əsaslı xərclər, o cümlədən əsas vəsaitlərin alınması, kapital qoyuluşları və səhmlərin alınması;

3. kreditlər üzrə borclar, faizlərə xidmət xərcləri və layihələrdə pay iştirakı.

Azərbaycan Respublikası büdcə xərclərinin funksional təsnifatı büdcə sisteminə daxil olan büdcələrin funksiyalar üzrə xərclərinin qruplaşdırılmasından ibarətdir. O, büdcə vəsaitlərinin dövlətin əsas funksiyalarının yerinə yetirilməsinə, o cümlədən Azərbaycan Respublikasının dövlət hakimiyyəti orqanlarının, təşkilatlarının və onun subyektlərinin hakimiyyət orqanlarının qəbul etdikləri normativ hüquqi aktlarının və digər səviyyəli hakimiyyət orqanlarına verilmiş ayrı-ayrı səlahiyyətlərin həyata keçirilməsinin maliyyələşdirilməsinə büdcə vəsaitlərinin istiqamətlərinin əks etdirir. Burada Azərbaycan Respublikası Prezident Administrasiyasının, Prezidentin, Milli Məclisin, Azərbaycan Respublikası Hökümətinin, prokurorluq və məhkəmə orqanlarının saxlanılması,elm xərcləri və s. ayrıca göstərilir.

Funksional təsnifat bölmə, köməkçi bölmə və paraqraf səviyyəsində nəzərdə tutulur. Funsional təsnifatın birinci səviyyəsinə dövlətin funksiyalarının yerinə yetirilməsinə büdcə vəsaitlərinin xərclənməsini müəyyən edən bölmə aiddir.

Təsnifatı birinci səviyyəsi aşağıdakı bölmələri əhatə edir:

− ümumi dövlət xidmətləri xərcləri;

− müdafiə xərcləri;

− məhkəmə hakimiyyəti, hüquq mühafizə və prokurorluğun saxlanılması xərcləri;

− təhsil xərcləri;

− səhiyyə xərcləri;

− sosial müdafiə və sosial təminat xərcləri;

− mədəniyyət, incəsənət, informasiya, bədən tərbiyəsi və digər kateqoriyalara aid edilməyən sahədə fəaliyyət xərcləri;

− mənzil və kommunal təsərrüfatı xərcləri;

− yanacaq və enerji kompleksi xərcləri;

− kənd təsərrüfatı, meşə təsərrüfatı və balıqçılıq təsərrüfatı xərcləri;

− sənaye, tikinti və faydalı qazıntılar üzrə xərclər;

− nəqliyyat və rabitə xərcləri;

− iqtisadi fəaliyyət xərcləri;

− əsas bölmələrə aid edilməyən xidmətlərə xərclər.

“Təhsil” bölməsi dövlət tərəfindən təhsilə, fərdi və kollektiv əsaslarla şagird və tələbələrə göstərilən xidmətlərə çəkilən xərcləri özündə birləşdirir. Təhsil sahəsində kollektiv xidmətlər, dövlət siyasətinin müəyyənləşdirilməsi və müvafiq proqramların işlənib hazırlanması, təhsil müəssisələrinin fəaliyyətlərinin tənzimlənməsi, təhsil sahəsində fəaliyyətlə və göstərilən xidmətlərlə əlaqədar təcrübə və əsaslı tədqiqatlarla bağlı görülən işlər bu bölmənin xərclərinə daxildir.

Dövlət büdcəsindən təhsilə ayrılan vəsaitlər Azərbaycan Respublikası Maliyyə Nazirliyinin təsnifatına əsasən aşağıdakı funksional istiqamətlər üzrə bölünür:

1. Məktəbəqədər uşaq müəssisələri– bu bölümə ölkə ərazisində məktəbəqədər uşaq müəssisələrinin təşkili və saxlanılması xərcləri aid edilir.

2. Məktəb- uşaq bağçaları, ibtidai, əsas və orta təhsil məktəbləri, gimnaziyalar, litseylər-bu bölümə bütün növ ibtidai və ümumi orta təhsil mətkəblərinin, o cümlədən məktəb-uşaq bağçaları, ibtidai, əsas və orta təhsil məktəbləri, gimnaziyalar, litsey və kolleclərin, günü uzadılmış qrupların və məktəblər nəzdindəki internatların saxlanılması xərcləri, eləcə də musiqi və rəssamlıq onillik məktəbləri və sanatoriya-peşə məktəbləri üçün xərclər aid edilir.

3. Axşam və qiyabi orta ümumtəhsil məktəbləri.

4. İnternat məktəbləri - bu bölümə xüsusi rejimli və idman təmayüllü internat məktəblərindən başqa bütün növ internat məktəblərinin saxlanılması xərcləri aid edilir.

5. Xüsusi rejimli internat məktəbləri-bu bölümə lal-kar, kor, poliomelit keçirmiş, zəif görmə qabiliyyəti olan, eləcə də zehni və fiziki inkişafında fiziki və başqa qüsurları olan uşaqlar üçün internat məktəblərinin saxlanılması xərcləri aid edilir.

6. Xüsusi məktəblər - bu bölümə xüsusi tərbiyə edilmə şəraitinə ehtiyacı olan uşaqlar üçün nəzərdə tutulmuş xüsusi məktəblərin saxlanılması xərcləri aid edilir.

7. Texniki - bu bölümə peşə məktəbləri,texniki-peşə məktəbləri və liseylərinin saxlanılması xərcləri aid edilir.

8. Xüsusi texniki - bu bölümə peşə məktəbləri və liseyləri-həddi-büluğa çatmamış uşaqlar üçün tərbiyə koloniyaları əsasında təşkil edilmiş və şagirdlərin maddi təminatı müəyyən olunmuş normalar üzrə aparılan xüsusi texniki- peşə məktəbləri və litseyləri, eləcə də Azərbaycan Respublikası Daxili İşlər Nazirliyinin islah- əmək müəssisələrinin bazasında yaradılan texnikipeşə məktəbləri və litseylərinin inzibati və müəllim (ustaları daxil etməklə) heyətinin saxlanılması və başqa tədris xərcləri aid edilir.

9. Orta ixtisas təhsili müəssisələri - bu bölümə texnikum, pedaqoji, musiqi, xoreoqrafiya, rəssamlıq, tibb, olimpiya ehtiyatı və sair məktəblər üzrə xərclər aid edilir

10. Ali təhsil müəssisələri - bu bölümə ali məktəblərin nəzdində fəaliyyət göstərən aspirantura və doktorantura, eləcə də kafedraların elmi işləri ilə bağlı xərcləri daxil etməklə ali məktəblərin xərcləri aid edilir. Ali məktəblərin tabeliyində olan müstəqil elmi-tədqiqat müəssisələri üzrə xərclər 4-cü köməkçi bölmənin 1-ci paraqrafına aid edilir.

11. Kurs tədbirləri və ixtisasartırma institutları - bu bölümə bütün ixtisaslar üzrə kadrların hazırlanması, yenidən hazırlanması və ixtisasartırma kursları üzrə, eləcə də mütəxəssislərin təkmilləşdirmə institutlarının saxlanılması xərcləri aid edilir.

12. Kadrlar hazırlığı üzrə sair tədris müəssisələri- bu bölümə fəhlə və kütləvi peşələrdən olan başqa kadrların hazırlığı və yenidən hazırlığı üzrə nazirlik və baş idarələrin (Təhsil Nazirliyi sisteminə aid olmayanlar) məktəb (texniki- peşə məktəbləri və liseyləri), tədris-kurs kombinatlarının, tədris mərkəzlərinin saxlanılması xərcləri aid edilir.

13. Uşaqlar ilə məktəbdənkənar işlər üzrə müəssisələr və tədbirlər- bu bölümə uşaq saray və yaradıcılıq mərkəzlərinin, gənc təbiətçilər stansiyalarının, gənc texniklər stansiyalarının, idman məktəblərinin, gənc turistlər stansiyalarının, idman yeddiillik musiqi məktəblərinin, su stansiyalarının, uşaqların bədən tərbiyəsi evlərinin, uşaqlarla məktəbdənkənar işlər üzrə başqa idarələrin saxlanılması və bu cür tədbirlərin həyata keçirilməsi, idman yarışları və başqa bədən tərbiyəsi üzrə tədbirlərin, bədii olimpiadaları, məktəb yaşlı uşaqlar üçün məktəb meydançaları, uşaq bədii özfəaliyyəti və i.a. üçün xərclər aid edilir.

14. Metodiki iş, texniki təbliğat, təhsil üzrə sair müəssisələr və tədbirlər- bu bölümə metodiki kabinetlərin, filmotekaların, loqoped məntəqələrinin, şagirdlərin əmək təlimi və peşəyönümü üzrə məktəblərarası tədris-istehsalat kombinatlarının, təhsil işçiləri evlərinin saxlanılması, müəllimlərin və uşaq müəssisələri və məktəbdənkənar uşaq idarələri işçilərinin konfrans və müşavirələrinin keçirilməsi, hamilik və qəyyumluq edilən uşaqlara pul müavinətlərinin ödənilməsi xərcləri aid edilir. Bu paraqrafa aşağıdakı xərclər də aid edilir: məktəbə (iş yerinə) getmək üçün müəllimlərə yol xərclərinin ödənilməsi, müəllimlərin elmi ezamiyyələri, nümunəvi layihələşdirmə, məktəblərin inventarlaşdırılması və pasportlaşdırılması, eləcə də müəllimlərin əmək haqqının poçtla göndərilməsi xərcləri, texniki təbliğat və kadr hazırlığı üzrə kinofilmlərin çəkilişi və sair tədbirlər üzrə xərclər.

15. Uşaq evləri - bu bölümə məktəb yaşlı və məktəbəqədər uşaqlar üçün uşaq evləri, xüsusi və ailə tipli uşaq evləri üçün xərclər aid edilir. Bu paraqrafa uşaq evlərindən buraxılan şagirdlər üçün müavinətlərin verilməsi, uşaq evlərində tərbiyə alan şagirdlər üçün sağlamlıq tədbirlərinin aparılması xərcləri də daxil edilir.

16. Ümumi icbari təhsil fondu - bu bölümə ibtidai, əsas və orta təhsil məktəblərində ümumtəhsil fondu hesabına ödənilən xərclər daxil edilir.

17. Mərkəzləşdirilmiş mühasibatlıqların saxlanılması - bu bölümə təhsil şöbələri (idarələri), icra nümayəndəlikləri nəzdində fəaliyyət göstərən mərkəzləşdirilmiş mühasibatlıqların saxlanılması xərcləri aid edilir.

18. Mərkəzləşdirilmiş təsərrüfat xidməti qrupunun saxlanılması- bu bölümə təhsil şöbələri (idarələri) nəzdində fəaliyyət göstərən mərkəzləşdirilmiş təsərrüfat xidməti üzrə qrupların xərcləri aid edilir.

Göründüyü kimi təhsilin hər bir pilləsi dövlət tərəfindən maliyyələşdirilir. Azərbaycan Respublikasının Konstitusiyasına əsasən ölkənin hər bir vətəndaşı təhsil almaq hüququna malikdir. Təhsil hüququnun reallaşmasının ən əsas forması da dövlət hesabına təhsil almaqdır, yəni ölkənin bütün vətəndaşları dövlət hesabına təhsil ala bilər. Yaşından, sosial vəziyyətindən, peşə-ixtisas xüsusiyyətlərindən asılı olaraq ölkənin müxtəlif təbəqələrinin fərqli təhsil xidmətlərinə ehtiyacı olur və onun da əsas hissəsi dövlət tərəfindən təmin olunur.

Hər il milyonlarla insan təhsil xidmətlərindən faydalanır, bu da böyük miqdarda xərc tələb edir ki, onun əsas hissəsi dövlət tərəfindən maliyyələşir. Ona görə də hər il dövlət büdcəsinin xərclərinin böyük hissəsi təhsilə yönəldilir. Təhsil dövlət büdcəsinin ən çox vəsait ayrılan istiqamətlərindəndir.

Təhsil xərcləri üçün 2016-cı ildə 1830,2 milyon manat vəsait ayrılmışdır. Həmin xərclərin dövlət büdcəsində xüsusi çəkisi 9,9 faiz təşkil edir ki, bu da 2015-ci il ilə müqayisədə 1,9 faiz-bənd çoxdur.

Hər il dövlət büdcəsindən təhsilə ayrılan xərclər miqdarı artırılır, xüsusilə 2007-ci ildə təhsilə ayrılan büdcə xərcləri 2006-cı illə müqayisədə 51% artırılıb ki bu ölkənin müstəqillik tarixində ilklərdən sayılır. Lakin, 2008-ci il dünya maliyyə böhranından sonra bu sahəyə ayrılan xərclərin artım tempi nisbətən azaldı. Lakin, bütün bunlara baxmayaraq bu illər ərzində təhsil xərclərinin artım tendensiyası davam etdirilib.

2006-ci ildən 2016-ci ilədək təhsil xərclərinin orta artım sürəti 19,7 faiz olub. Bunu aşağıdakı diaqramdan da görmək olar.

**Diaqram №1.3**

**İllər üzrə dövlət büdcəsindən təhsilə ayrılmış xərclər.**

Müstəqilliyin ilk illərində ölkənin ağır iqtisadi vəziyyəti 2003-cü ildə Azərbaycan neftinin dünya bazarlarına birbaşa çıxış əldə etməsi ilə ciddi divident əldə etmişdi. Dünya bazarlarında 2005-ci ildən etibarən neft və neft məhsullarının qiymətindəki fantastik bahalaşma ölkəmizə gözlənildiyindən də artıq vəsait axınına səbəb oldu. Bu vəsaitlərin böyük bir qismi infrastrukturun bərpasına yönəldilsə də sosial sferanın digər sahələri kimi təhsil də öz payını alırdı.

Yuxarıda da qeyd etdiyim kimi dövlət təhsil xidmətlərindən uşaqlardan tutmuş böyüklərə kimi müxtəlif sosial təbəqələrdən insanlar yararlanır. Və bu zaman ayrı-ayrı sosial və yaş qruplarının tələbatları çox müxtəlif olduğundan onlara göztərilən təhsil xidmətləri və formalarıda çox müxtəlif olur. Məsəslən kiçik uşaqlar məktəbəqədər uşaq müəssisələrinə gedir və burada onlara balacalar üçün ən vacib olan şeyləri öyrədir, davranışları aşılayırlar. Və ya 6 yaşından başlayaraq bütün uşaqlar icbari şəkildə ibtidai və əsas təhsilə cəlb olunur, orta məktəbdə oxuyurlar. Sağlamlığında məhdudiyyətlər olan uşaqlar üçün isə xüsusi məktələr və kurslar təşkil olunur. Texniki peşə məktəblərində müxtəlif peşələr öyrədilir, texnikumlarda, kolleclərdə tələbələrə orta ixtisas təhsili verilir, inistut və universitetlərə isə tələbələrə ixtisaslar daha dərindən tədris edilərək elmin əsasları daha dərindən öyrənilir. Müxtəlif sahələrdə çalışan mütəxəssislərin ixtisas səviyyəsini yüksəlmək və biliklərini artırmaq üçün ixtisasartırma kursları təşkil olunur. Buradan göründüyü kimi bütün bu təhsil növlərinin mahiyyəti, məzmunu, tədris üsulları və tədrisin təşkili formaları bir-birindən kifayət qədər fərqlənir. Buna görə də dövlət büdcəsindən təhsilə ayrılan xərclər bütün bu qeyd olunan və olunmayan istiqamətlərdə bölünür.

**Cədvəl № 1.3**

**2016-cı il üçün xərclərində “Təhsil” bölməsinin strukturu, min manatla**

|  |  |  |
| --- | --- | --- |
| **Bölmə və köməkçi bölmələr** | **Büdcə** | **Büdcə və bölmə üzrə xərclərdə xüsusi çəki** |
| **Təhsil** | **1830212,8** | **9,9** |
| **Məktəbəqədər təhsil** | **157372,4** | **8,6** |
| **Ümumi təhsil** | **940034,6** | **51,4** |
| İbtidai təhsil | 6531,4 | 0,7 |
| Ümumi orta təhsil | 76483,9 | 8,1 |
| Tam orta təhsil | 814733,6 | 86,7 |
| İnternatlar | 18244,1 | 1,9 |
| Xüsusi rejimli internatlar | 11202,6 | 1,2 |
| Xüsusi məktəblər | 12839,0 | 1,4 |
| **İlk peşə-ixtisas təhsili** | **33604,5** | **1,8** |
| Texniki-peşə məktəbləri | 11063,4 | 32,9 |
| Peşə liseyləri | 21893,3 | 65,2 |
| Xüsusi texniki-peşə məktəbləri və liseylər | 647,7 | 1,9 |
| **Orta ixtisas təhsili** | **43403,0** | **2,4** |
| **Ali təhsil** | **37190,1** | **2,0** |
| **Əlavə təhsil** | **3563,1** | **0,2** |
| **Təhsil sahəsində digər müəssisə və tədbirlər** | **615045,3** | **33,6** |
| Məktəbdənkənar təhsil müəssisələr | 98643,5 | 16,0 |
| Uşaq evləri | 3013,6 | 0,5 |
| Mərkəzləşdirilmiş mühasibatlıq | 6248,5 | 1,0 |
| Digər müəssisə və tədbirlər | 507139,7 | 82,5 |

Cədvəldən göründüyü kimi büdcədən təhsilə ayrılan xərclərin böyük hissəsi 51,4 %-i ümumi təhsil xərclərinə ayrılmışdır ki, bu da 2015-ci ildə ümumi təhsilə ayrılan vəsaitdən 41 780 min manat çoxdur. Ötən illə müqayisədə 2016-cı ildə əlavə təhsilə ayrılan xərclər 90,8 min manat, təhsil sahəsində digər müəssisə və tədbirlərə ayrılan xərclər isə 89317 min manat artmışdır. Eyni zamanda büdcədən məktəbəqədər təhsilə ayrılan vəsait 8203min manat, ilk peşə-ixtisas təhsilinə ayrılan vəsait 683 min manat, orta ixtisas təhsilinə ayrılan vəsait 1243 min manat, ali təhsilə ayrılan vəsait isə 2025 min manat azalmışdır.

Dövlət bücəsində təhsil xərclərinin təhsilin istiqamətləri arasında bölüşdürülməsi aşağıdakı sxemdə daha aydın təsvir edilmişdir.

**Diaqram № 1.4**

Ölkəmizdə təhsil siyasətinin işlənib hazırlanması və həyata keçirilməsi təhsil proseslərinin təşkilinə ümumi metodoloji rəhbərlik Azərbaycan Respublikası Təhsil Nazirliyinin funksiyasına daxil olsada büdcədən təhsilə ayrılan vəsaitin hamısı yalnız bu nazirliyin sərəncamına keçmir. Ona görə də, heç də bütün təhsil müəssisələri Təhsil Nazirliyi qarşısında cavabdeh deyildir. Peşə-ixtisas yönümündə və təyinatından asılı olaraq bir sıra tədris müəssisələri, təşkilatları və ixtisasartırma kursları başqa nazirliklərin qarşısında cavabdehdir. Məsələn Səhiyyə Nazirliyinin tabeliyində həkimləri təkmilləşdirmə inistutu, Orta Tibb İşçilərini Təkmillləşdirmə məktəbi, tibb məktəbləri, Gənclər, İdman və Turizm Nazirliyinin tabeliyində ali məktəb, litsey və idman məktəbi, başqa nazirliklərin tabeliyində isə ixtisasartırma kursları fəaliyyət göstərir. Həmin müəssisələrə ayrılan vəsaitlər müvafiq nazirliklərin sərəncamına keçir. Bir sıra universitetlər muxtar statusa malik olduğundan onlara ayrılan vəsait dövlət büdcəsində ayrıca maddələrdə göstərilir və biləvasitə onların sərəcamına keçir.

Dövlət büdcəsindən təhsilə ayrılan vəsaitlər aşağıdakı təşkilatlar üzrə bölünür:

1. Ədliyyə Nazirliyi

2. Maliyyə Nazirliyi

3. Vergilər Nazirliyi

4. Gənclər,İdman və Turizm Nazirliyi

5. Təhsil Nazirliyi

6. Səhiyyə Nazirliyi

7. Mədəniyyət Nazirliyi

8. Ekologiya və Təbii Sərvətlər Nazirliyi

9. Azərbaycan Dövlət İqtisad Universiteti

10. Azərbaycan Dövlət Tibb Universiteti

11. Bakı Dövlət Universiteti

12. Dövlət Neft Akademiyası və s.

2015-ci ildə “Təhsil” bölməsi üzrə nəzərdə tutulmuş xərc inzibati təsnifat üzrə 25 təşkilat tərəfindən icra edilmişdir.

Təhsil xərclərinin göstərilən qurumlar arasında bölüşdürülməsi onların tabeliyində olan təhsil müəssisə və təşkilatlarına ayrılan vəsaitlərin həcminə uyğun olaraq həyata keçirilir.

Məsələn, aşağıda qeyd edilən istiqamətlərdəki təhsil müəssisə və təşkilatlarının hamısı Təhsil Nazirliyinin tabeliyindədir:

• Məktəbəqədər uşaq müəssisələri;

• Məktəb uşaq bağçaları, ibtidai, əsas və orta təhsil məktəbləri, gimnaziyalar, litseylər;

• İnternat məktəbləri;

• Xüsusi rejimli internat məktəbləri;

• Xüsusi məktəblər;

• Texniki-peşə məktəbləri və litseyləri;

• Xüsusi texniki-peşə məktəbləri və litseyləri;

• Uşaq evləri.

Təhsil xərclərinin çox hissəsi Təhsil Nazirliyi və onun tabeliyində olan təhsil müəssisələrinin maliyyələşdirilməsinə yönəldilir. Azərbaycan Respublikası Təhsil Nazirliyinin 2015-ci ilin yekunu üzrə Hesablama Palatasına təqdim etdiyi maliyyə hesabatına əsasən hesabat ilində dövlət büdcəsinin mərkəzləşmiş xərclərindən Nazirliyin tabeliyində olan təhsil müəssisələrinə 535917,2 min manat vəsait açılmış, xərclərin icrası isə 534424,9 min manat və ya 99,7% təşkil etmişdir. Hesabat ilinin sonuna müəssisələrin hesabında qalmış 1492,3 min manat vəsait büdcəyə silinmişdir. Qeyd olunan vəsaitdən “Təhsil” bölməsi üzrə ayrılmış 503936,3 min manat vəsaitə qarşı icra 502501,2 min manat və ya 99,7% olmuşdur. Bu xərclərin 224526,9 min manatı və ya 44,7%-i “Əməyin ödənişi”, 82240,8 min manatı və ya 16,4%-i “Malların (iş və xidmətlərin) satın alınması”, 46804,5 min manatı və ya 9,3%-i “Təqaüdlər və sosial müavinətlər”, 114716,8 min manatı və ya 22,8%-i “Digər xərclər”, 30571,4 min manatı və ya 6,1%-i “Qeyri-maliyyə aktivlərinin alınması”, 3640,8 min manatı və ya 0,7%-i isə digər bölmələr üzrə icra edilmişdir.

Təhsilin istiqamətindən və sərəncamçı təşkilatdan asılı olmayaraq büdcədən təhsilə ayrılan vəsaitlər təhsil müəssisə və təşkilatlarında iqtisadi təyinatı üzrə istifadə olunur:təhsil işçilərinə əmək haqqı verilir, təhsil prosesinin təşkili üçün zəruri mallar və tədris vəsaitləri alınır,kommunal, nəqliyyat və başqa xidmətlərin haqqı ödənilir, məktəblər və başqa təhsil obyektləri tikilir, təmir olunur və s. Buna görə də təhsil xərcləri planlaşdırılarkən onlar əvvəlcə iqtisadi məzmununa görə qruplaşdırılır və büdcədə bu şəkildə nəzərə alınır. Büdcə vəsaitləri təhsil müəssisələrinə məhz konkret olaraq müəyyənləşdirilmiş belə son təyinat istiqamətlərinə uyğun olaraq və planlaşdırılmış həddlərdə buraxılır.

İqtisadi məzmununa görə təhsil xərclərini ümümi şəkildə cari və əsaslı xərclər olaraq qruplaşdırmaq olar. Cari xərclərə əməyin ödənilməsi, malların alınması və xidmətlərin haqqının ödənilməsi, habelə subsidiyalar və cari ödənişlər, əsaslı xərclərə isə əsas fondlara əsaslı vəsait qoyuluşu,yəni əsas vəsaitlərin alınması, əsaslı tikinti, əsaslı təmir aid edilir.

**Cari xərclərin** özü də iqtisadi məzmununa görə iki qrupa ayrılır:

− əməyin ödənişi, malların alınması və xidmətlərin haqqının ödənilməsi;

− subsidiyalar və cari ödənişlər.

Əməyin ödənişi, maların alınması, xidmətlərinin haqqının ödənilməsi maddəsinə aşağıdakı xərclər aid edilir:

I. Əməyin ödəniş fondu;

II. Əmək haqqına üstəlik;

III. Malların alınması və xidmətlərin haqqının ödənilməsi.

Əməyin ödənişi, malların alınması, xidmətlərinin haqqının ödənilməsinə yönəldilən təhsil xərcləri aşağıdakı sxemdə əks olunmuşdur.

**Diaqram №1.5**

I. Əməyin ödənişi fondu xərclərinə daxil edilir:

1.Ştatda olan işçilərin əmək haqqı:

* bütün ştat işçilərinə müəyyən edilmiş vəzifə maaşı;
* işçilərin vəzifə maaşına əlavələr;
* işçilərə əlavə iş üçün ödənişlər;
* elmi dərəcə və fəxri adlara görə əlavə ödənişlər.

2. Ştatdankənar işçilərin əmək haqqı;

3. Əməyin ödənilməsi ilə bağlı sair pul ödənişləri;

4. Əməyin ödənişi üzrə nəzərdə tutulan artım.

II.Əmək haqqına üstəlik xərclərinə aşağıdakı xərclər aid edilir:

* Dövlət Sosial Müdafiə Fonduna ayırmalar;
* İcbari dövlət sığortası;
* İcbari tibbi sığorta.

III.Malların alınması və xidmətlərin haqqının ödənilməsinə isə aşağıdakı xərclər daxildir:

* Dəftərxana ləvazimatı, cari təsərrüfat məqsədləri üçün mal və materialların alınması;
* Dərman və sarğı ləvazimatlarının alınması
* Yumşaq inventar və paltarların alınması, təmiri xərclərinin ödənilməsi;
* Ərzaq məhsullarının alınması;
* Ezamiyyələr və xidməti səfərlər, işçilərə kompensasiya ödənişləri;
* Nəqliyyat xidmətləri haqqının ödənilməsi;
* Rabitə xidmətləri haqqının ödənilməsi;
* Kommunal xidmətləri haqqının ödənilməsi;
* Elmi–tədqiqat təşkilatlarının göstərdiyi xidmətlərin haqqının ödənilməsi;
* İnventar və avadanlıqların alınması, təmiri xərclərinin ödənilməsi;
* Binaların cari təmiri xərclərinin ödənilməsi;
* Sair cari xərclər.

Subsidiyalar və cari ödənişlərə təhsil sferasında işləyənlərə və təhsil alanlara verilən dövlət müavinəti və kompensasiyalar, pensiya və təqaüdlərin ödənilməsi, şəhid ailələrinə birdəfəlik maddi yardım və sair ödənişlər aid edilir.

**Diaqram № 1.6**

**Təhsil xərclərində subsidiya və cari ödənişlər**

**Əsas fondlara əsaslı vəsait qoyuluşu** maddəsinə aşağıdakı xərclər aid edilir:

* Əsas vəsaitlərin alınması (təşkilatlar üçün istehsalat və qeyri-istehsalat avadanlıqlarının və uzun müddət istifadə olunan əşyaların, bina və tikililərin, nəqliyyat vasitələrinin alınması xərcləri);
* Əsaslı tikinti (dövlət əsaslı vəsait qoyuluşu heabına təhsil, habelə sosial-mədəni və məişət təyinatlı obyektlərin və s. tikintisi və yenidən qurulması, təhsil obyektlərinin genişləndirilməsi və s.);
* Əsaslı təmir.

**II FƏSİL. ÜMUMİ TƏHSİLƏ BÜDCƏ XƏRCLƏRİNİN PLANLAŞDIRILMASI VƏ MALİYYƏLƏŞDİRİLMƏSİ XÜSUSİYYƏTLƏRİ**

**2.1. Ümumtəhsil məktəblərinin saxlanması xərclərinin planlaşdırılması.**

Azərbaycan Respublikasının “Təhsil Qanunu”na uyğun olaraq ümumi təhsil üç pillədən ibarətdir:

* ibtidai təhsil;
* əsas təhsil;
* orta təhsil.

Birinci pillədə uşaq şəxsiyyətinin təşəkkülü, onun bacarıq və qabiliyyətinin aşkara çıxarılması və inkişafı təmin olunur.

İkinci pillədə şagird şəxsiyyətinin inkişafı, onun mənlik və əxlaqi şüurunun, hüquqi düşüncəsinin, qabiliyyət və istedadının, elmlərin əsaslarının öyrədilməsi və dünyagörüşünün formlaşdırılması təmi edilir.

Üçüncü pillədə dövlət təhsil standartları gözlənilməklə təlimin diferensiallaşdırılması əsasında ümumtəhsil hazırlığının başa çatdırılması təmin edilir.

Məlum olduğu kimi dövlət büdcəsindən ayrı-ayrı istiqamətlər üzrə vəsaitlərin bölgüsü müxtəlif norma və normativlər əsasında aparılır. Bu normativlər idarə və təşkilatların hər birinə ayrı-ayrılıqda dövlət büdcəsindən maliyyələşmənin həcmini müəyyənləşdirmək, həm də büdcənin icrası mərhələsinə nəzarət etnək imkanı verir.

Təhsil xərclərinin müəyyən edilməsi çoxsaylı texniki-iqtisadi göstəricilər və müxtəlif normativlər əsasında həyata keçirilir. Burada texniki-iqtisadi götəricilər dedikdə təhsil müəssisələrinin maliyyə-təsərrüfat sənədləri nəzərdə tutulur. Həmin sənədlərə müəssisənin texniki pasportu, əsas vəsaitlərin inventar siyahısı, kitabxana fondunun inventar kitabı, istismarda olan azqiymətli tezköhnələn əşyaların hərəkətinin uçot cədvəli və s. daxil edilir. Texniki pasportda müəssisənin tədris və təsərrüfat binalarının, kommunikasiya xətlərinin vəziyyəti əks etdirilir. Maliyyə ehtiyyatlarının müəyyən edilməsi zamanı texniki pasportda qeyd olunan göstəricilərlə yanaşı müəssisənin ehtiyacı üçün materialların verilməsi cədvəlindən də istifadə olunur. Həmin cədvəli hər il təhsil müəssisənin rəhbəri hazırlayaraq yuxarı təşkilatlara və ya maliyyə orqanlarına təqdim edir. Bundan başqa bütün orta təhsil müəssisələri hər il “Dövlət Statistika Hesabatı” adlı formanı dolduraraq rayon təhsil şöbələrinə, onlar isə yuxarı maliyyə orqanlarına təqdim edirlər. Həmin sənəddə orta təhsil müəssisələrinin xərc ehtiyaclarını qiymətləndirmək üçün aşağıdakı vacib göstəricilər əks olunur:

* məktəbdə siniflərin sayı;
* şagirdlərin sayı;
* məktəb binasının ümumi sahəsi;
* sinif otaqlarının sayı və onların sahəsi;
* kompüterlərin, həmçinin internetə qoşulan kompüterlərin ümumi sayı;
* dərs növbələrinin sayı;
* pedoqoji işçilər haqqında məlumat;
* tədris emlatxanalarının sayı və s.

Dövlət və bələdiyyə ümumtəhsil məktəbləri aşağıdakı mənbələrdən maliyyələşdirilir:

* qanunvericiliyə uyğun olaraq dövlət büdcəsinin və yerli büdcənin vəsaitləri;
* hüquqi və fiziki şəxslərin qanunvericiliyə uyğun verilən qrantları, vəsiyyət olunan vəsaitləri, ianələri və yardımları;
* təhsil, istehsal, eləcə də qanunvericiliklə müəyyən edilmiş digər xidmətlərdən əldə edilən vəsaitlər;
* dövlət orqanları tərəfindən maliyyələşdirilən məqsədli proqramlar və layihələr üzrə əldə olunan vəsaitlər;
* məktəbin mülkiyyətində olan fiziki və mənəvi cəhətdən köhnəlmiş avadanlığın, nəqliyyat vasitələrinin və təhsil məqsədləri üçün yararsız olan digər əmlakın satışından qanunvericiliyə uyğun olaraq əldə edilən vəsaitlər;
* beynəlxalq əməkdaşlıq nəticəsində qanunvericiliyə uyğun olaraq əldə edilən qrant və vəsaitlər;
* qanunvericiliklə qadağan edilməyən digər mənbələrdən əldə olunan vəsaitlər.

Məktəblər tədrisə zərər yetirməmək şərtilə pullu xidmət göstərməklə gəlir əldə etmək hüququna malikdirlər.

Özəl ümumtəhsil məktəbi aşağıdakı mənbələrdən maliyyələşdirilir:

* təhsil xidmətlərinə görə əldə edilən vəsaitlər;
* təsisçilərin (himayəçilərin) vəsaitləri;
* qanunvericiliyə uyğun olaraq aldıqları qrant və kreditlərin məbləğləri;
* hüquqi və fiziki şəxslərin ianələri, yardımları, vəsiyyət etdikləri əmlak və bağışladıqları hədiyyələr;
* təhsil, istehsal, məsləhət xidmətlərindən və qanunvericiliklə müəyyən edilmiş digər xidmətlərdən əldə edilən vəsaitlər;
* qanunvericiliklə qadağan edilməyən digər mənbələr hesabına əldə olunan vəsaitlər.

**Cədvəl №2.1**

**Dövlət və qeyri dövlət ümumtəhsil müəssisələri və həmin müəssisələrdəki müəllim şagird heyətinin sayı.**

|  |  |  |  |  |  |  |
| --- | --- | --- | --- | --- | --- | --- |
| Ümumi təhsil müəssisələri | 2009  2010 | 2010  2011 | 2011  2012 | 2012  2013 | 2013  2014 | 2014  2015 |
| əyani ümumi təhsil müəssisələrinin sayı - cəmi | 4539 | 4532 | 4516 | 4508 | 4505 | 4475 |
| ibtidai | 368 | 366 | 358 | 354 | 346 | 341 |
| ümumi orta | 853 | 855 | 847 | 834 | 830 | 813 |
| tam orta | 3299 | 3292 | 3292 | 3302 | 3312 | 3305 |
| şagirdlərin sayı | 1364961 | 1324564 | 1291317 | 1284853 | 1289272 | 1322182 |
| ibtidai məktəblərdə | 7048 | 6802 | 6503 | 6335 | 6098 | 6204 |
| ümumi orta məktəblərdə | 79069 | 76200 | 72615 | 70473 | 68818 | 68096 |
| tam orta məktəblərdə | 1272361 | 1234767 | 1205532 | 1201060 | 1208004 | 1241755 |
| müəllimlərin sayı | 173123 | 172405 | 163320 | 163355 | 162958 | 160699 |

Ümumtəhsil məktəblərinə çəkilən xərclərə aşağıdakıları aid etmək olar:

* cari xərclər;
* avadanlıq və inventarı alınması;
* əsaslı təmir;
* yeni binaların alınması.

**Cari xərclərə** pedoqoji işçilərin, inzibati və köməkçi heyətin əmək haqqı, tədris, dəftərxana və təsərrüfat xərcləri, xidməti səfər xərcləri və s. daxildir.

Ümumtəhsil məktəblərinin saxlanmasına çəkilən cari xərclər şagirdlərin sayı və sıxlıq norması əsasında təyin edilən siniflərin sayına əsasən hesablanır.

Ümumtəhsil məktəblərinə çəkilən xərclər planlaşdırılarkən ilk olaraq şagirdlərin kontingenti, sonra siniflərin miqdarı, pedoqoji dərəcələr, təmir işlərinin həcmi və digər göstəricilər müəyyən edilir. Məktəblərdə şagird və siniflərin sayı il ərzində dəyişir. Büdcədən maliyyələşməni düzgün aparmaq üçün şagirdlərin və siniflərin orta illik sayını hesablamaq lazımdır. Şagirdlərin orta illik sayını hesablamaq üçün 15 sentyabr və 6 yanvar vəziyyətinə şagirdlərin sayını müəyyən etmək lazımdır. Birinci sinifə qəbul sentyabrın 15-nə məktəb yaşı çatmış uşaqların sayına əsasən, beşinci sinifə isə ibtidai təhsili bitirmiş şagirdlərin sayına görə planlaşdırılır. Onuncu sinifə qəbul isə doqquzuncu sinifi bitirmiş şagirdlərin sayı əsasında planlaşdırılır. Bu zaman doqquzuncu sinifdən orta-texnki peşə məktəblərinə və digər məktəblərə şagird qəbulu da nəzərə alınır.

Ümumtəhsil məktəblərində siniflərin miqdarı sinif qurupları üzrə, yəni IV, V-IX, X-XI sinifər üzrə müəyyən olunur.

Məktəb və siniflərdə şagirdlərin sayı adətən 15 sentyabr və 6 yanvar tarixinə görə müəyyən olunur.

Şagird və siniflərin orta illik sayı aşağıdakı formula ilə hesablanır:

Burada Kor-orta illik kontingentin sayı;

K1-plan ilinin əvvəlinə mövcud olan kontingentin sayı;

K2-artma və azalmanı nəzərə almaqla dəyişmiş yeni kontingentin sayı;

A1 və A2 müvafiq kontingentin büdcə ilində fəaliyyət göstərdikləri ayların sayı.

Təhsil xərclərinin əhəmiyyətli hissəsi əmək ödənişi xərclərindən ibarətdir. Təhsil sferası üzrə məcmuu əmək haqqı fondunun hesablanması üçün normativ kimi aşağıdakı sənədlərdən istifadə olunur:

* Tarif maaşlarının hesablanması üçün Vahid Tarif Cədvəli;
* Təhsil işçilərinin Tarif İxtisas Sorğu kitabçası;
* Sinif və dərnək rəhbərliyi, həmçinin yoxlama işlərinin yoxlanılması üçün əlavə ödənişlərin məbləğinin müəyyən edilməsi ilə bağlı Təhsil, Maliyyə, Əmək və Əhalinin Sosial Müdafiəsi nazirliklərinin birgə hazırladığı müvafiq təlimat;
* Elmi dərəclər və fəxri adlara görə əlavə ödənişlərə dair dövlət başçısının fərman və sərəncamları;
* Dərs yükünün minimum həcmi ilə bağlı Təhsil Nazirliyinin müvafiq təlimatı;
* İcbari dövlət sosial sığortasının qüvvədə olan normativi;
* Təhsil müəssisələrində nümunəvi ştatlara dair Nazirlər Kabinetinin qərarı;
* Zərərli əmək şəraitində, həmçinin dağ regionlarında işləməyə görə əmək haqqına tətbiq olunan yüksəldici əmsallar və s.

Pedoqoji işçilərin əmək haqqı fondunun hesablanması üçün başlıca göstəricilər kimi bu kateqoriyadan olan işçilərin sayı, onların ixtisas səviyyəsi, dərs yükü, elmi dərəcəsi, stajı və s. nəzərə alınır.

Məktəb üzrə əmək haqqı fonduna daxildir:

* Dərslərə görə müəllimlərə əmək haqqı;
* Inzibati idarə və tədris köməkçi heyətinin əmək haqqı;
* Müəllimlərin əmək haqqına əlavələr.

Ümumtəhsil məktəbinin direktorunun ödəniş dərəcələrinə ixtisas tələbləri aşağıdakı formadadır:

* ali pedaqoji və ya idarəetmə sahəsi üzrə ali təhsil;
* azı 5 il (təhsilin təşkili və idarə olunması ixtisası üzrə elmi dərəcəsi və elmi adı olduqda, 3 il) pedaqoji staj;
* təhsilin təşkili və idarə olunması ixtisası üzrə diplom.

Ümumi tipli əsas və orta məktəb (internat məktəb) direktorları üçün əməyin ödəniş dərəcələri:

* 13-cü dərəcə — şagirdlərin sayı 100 nəfərədək olduqda;
* 14-cü dərəcə — şagirdlərin sayı 101-dən 300-dək olduqda;
* 15-ci dərəcə — şagirdlərin sayı 301-dən 800-dək olduqda;
* 16-cı dərəcə — şagirdlərin sayı 801-dən çox olduqda.

Tərbiyəvi işlər üzrə direktorun müavininin isə pedaqoji və ya idarəetmə sahəsi üzrə ali təhsili; ən azı 3 il pedaqoji stajı, təhsilin təşkili və idarə olunması üzrə diplomu olmalıdır. Tərbiyəvi işlər üzrə direktorun müavininə direktorun vəzifə maaşından 10-15% aşağı vəzifə maaşı müəyyənləşdirilir.

Təsərrüfat işləri üzrə direktor müavininə direktorun vəzifə maaşından 20 faiz aşağı vəzifə maaşı müəyyənləşdirilir***.***

Ümumtəhsil müəlliminin əmək haqqının ödənişi dərəcələrinə ixtisas tələbləri aşağıdakı kimidir:

* 8-ci dərəcə — (müəllim) orta ixtisas təhsilli, iş stajına tələb qoyulmadan;
* 9-cu dərəcə — (müəllim) orta ixtisas təhsilli, 3 ildən 5 ilədək pedaqoji stajı olan və ya orta ixtisas məktəbini fərqlənmə diplomu ilə bitirən;
* 10-cu dərəcə — (müəllim) a) ali təhsilli, iş stajına tələb qoyulmadan; b) orta ixtisas təhsilli, 5 ildən 10 ilədək stajı olan;
* 11-ci dərəcə — (müəllim) a) ali təhsilli, 3 ildən 5 ilədək pedaqoji stajı olan və ya məktəbi fərqlənmə diplomu ilə bitirən; b) orta ixtisas təhsilli, pedaqoji stajı 10 ildən 15 ilədək olan;
* 12-ci dərəcə — (müəllim) a) ali təhsilli, 8 ildən 13 ilədək pedaqoji stajı olan; b) orta ixtisas təhsilli, pedaqoji stajı 15 ildən çox olan;
* 13-cü dərəcə — (II kateqoriyalı müəllim) a) ali təhsilli, pedaqoji stajı 13 ildən 18 ilədək olan; b) orta ixtisas təhsilli, iş təcrübəsi Təhsil (Maarif) Nazirliyi tərəfindən bəyənilib yayılmış;
* 14-cü dərəcə — (I kateqoriyalı müəllim) a) ali təhsilli, pedaqoji stajı 18 ildən çox olan;
* 15-ci dərəcə — (ali kateqoriyalı müəllim) a) elmlər doktoru və ya elmlər namizədi elmi dərəcəsi olan və ixtisası üzrə fənn tədris edən; b) «xalq» və «əməkdar» fəxri adı olanlar; v) dərslik, metodik tövsiyələr müəllifləri; q) iş təcrübəsi Təhsil Nazirliyi tərəfindən bəyənilmiş, yayılmış.

Pedaqoji işçilərə gördüyü işlərin həcmi və xarakteri əsas vəzifə ilə yanaşı əlavə vəzifələrin də yerinə yetirilməsi zərurəti yaradır. Əlavə vəzifələrin yerinə yetirilməsi üçün əlavə ödənişlər tətbiq olunur. Həmin ödənişlərin verilməsi və miqdarı aşağıdakı kimi müəyyənləşdirilir.

Ümumtəhsil məktəblərində sinif (qrup) rəhbərliyinə görə aşağıdakı kimi əlavə haqqlar ödənilir:

-І - ІV siniflərdə bir müəllim stavkasının 15 faizi həcmində;

-V - XІ siniflərdə bir müəllim stavkasının 20 faizi həcmində;

Sinifdə şagirdlərin sayı 10 nəfərdən az olduqda sinif rəhbərliyi üçün müvafiq məbləğin 50 faizi ödənilir.

Müəllim yalnız bir sinifdə sinif rəhbərliyi apara bilər. Məktəbdə müəllimlərin sayı kifayət qədər olmadıqda Təhsil Nazirliyinin icazəsi ilə iki sinifdə sinif rəhbərliyi aparıla bilər.

Axşam (növbəli) orta ümumtəhsil məktəblərinə iki növbəliklə əlaqədar və ya digər səbəbə görə iki qrupa bölünüb müxtəlif vaxtlarda dərs keçirilirsə, sinif rəhbərliyi üçün haqq bir sinif üçün ödənilir.

Ümumtəhsil məktəblərində tədris kabinetinin müdirinə stavka və ya vəzifə maaşının 10 faizi miqdarında əlavə haqq ödənilir.

Azərbaycan Respublikası Prezidentinin 2013-cü il 24 oktyabr tarixli 13 nömrəli Sərəncamı ilə təsdiq olunmuş “Azərbaycan Respublikasında təhsilin inkişafı üzrə Dövlət Strategiyası”nda təhsilalanların fərdi xüsusiyyətlərini nəzərə alan innovativ təlim metodları və texnologiyaları vasitəsilə təhsilin məzmununun səmərəli mənimsənilməsini təmin edən yüksək nüfuzlu təhsilverənin formalaşdırılması əsas hədəflərdən biri kimi müəyyənləşdirilmişdir. Bu hədəfə nail olmaq üçün səriştə və nəticə əsaslı diferensiallaşdırılmış, əmək bazarında rəqabət qabiliyyətli əmək haqqı və stimullaşdırma sisteminin yaradılmasını, muəllimlər arasında sağlam rəqabətin formalaşdırılmasını, müəllimlərin peşəkarlıq səviyyəsinin daim yüksəldilməsini, müəllim peşəsinin nüfuzunun artırılmasını təmin edən yeni sistemin yaradılması nəzərdə tutulmuşdur.Bu istiqamətdə dövlət ümumi təhsil müəssisələrində fəaliyyət göstərən müəllimlərin bilik və səriştəsinin diaqnostik qiymətləndirilməsi həyata keçirilmişdir.

Azərbaycan Respublikası Prezidentinin “Dövlət ümumi təhsil müəssisələrində çalışan bilik və bacarıqlarının diaqnostik qiymətləndirilməsi aparılan müəllimlərin dərs yükünün və əmək haqqının artırılması haqqında” 16 yanvar 2015-ci il tarixli Sərəncamına əsasən 2015-ci il yanvarın 1-dən bilik və bacarıqlarının diaqnostik qiymətləndirilməsi aparılan müəllimlərin həftəlik dərs yükü norması 1.5 dəfə, aylıq vəzifə maaşı 2 dəfə artırılmışdır.

Bilik və bacarıqlarının diaqnostik qiymətləndirilməsi aparılan müəllimlər üçün 1 stavka 18 saata miqdarında müəyyənləşdirilmişdir.

Ümumtəhsil müəssisələrində çalışan bilik və bacarıqlarının diaqnostik qiymətləndirilməsi aparılan müəllimlərin aylıq vəzifə maaşlarının cədvəli aşağıdakı kimidir.

**Cədvəl №2.2**

|  |  |  |
| --- | --- | --- |
| İş stajı | Vəzifə maaşı (manat) | |
| Ali təhsilli | Orta ixtisas təhsilli |
| 3 ilə qədər | 350 | 320 |
| 3 ildən 8 ilə qədər | 375 | 335 |
| 8 ildən 13 ilə qədər | 395 | 350 |
| 13 ildən 18 ilə qədər | 420 | 370 |
| 18 ildən yuxarı | 450 | 385 |

Müəllimlərin əmək haqqının hesablanması üçün aşağıdakı formuldan istifadə olunur:

M- müəllimin əmək haqqı

T- müəllimlərin iş stajı, təhsili üzrə aylıq tarif maaşı;

E- aylıq dərs yükü;

s- 1 stavka.

Məsələn: 5 illik iş stajı olan ali təhsilli müəllimin aylıq dərs yükü 22 saat olarsa, onun əmək haqqı aşağıdakı kimi olacaq:

Hesablanmış məbləğdən 14 % gəlir vergisi, 3% pensiya təminatı və digər tutulmalar çıxılır.

Gəlir vergisi: 458,33\*14%=64,16

Pensiya təminatı: 458,33\*3%=13,74

Həmkarlar ittifaqına tutulma: 2% 458,33\*2%=9,16

Bütün tutulmalar çıxıldıqdan sonra qalan xalis əmək haqqı

458,33 - 64,16 - 13,74 - 9,16 = 371,27 manat olacaq.

İbtidai, əsas, orta məktəblərdə bədən tərbiyəsi üzrə şagirdlərlə sinifdənkənar işlərin aparılması həvalə olunan müəllimə siniflərin sayı 10-19-a qədər olduqda bir müəllim stavkasının 20 faizi, 20-dən 29-a qədər olduqda 50 faizi, 30 və daha çox olduqda isə 70 faizi miqdarında əlavə haqq ödənilir.

İbtidai məktəblərdə sinif komplektlərinin sayı 5-dən aşağı, şagirdlərin sayı isə 100 nəfər qədər, natamam musiqi və rəssamlıq məktəblərində şagirdlərin sayı 50 nəfərə qədər olduqda direktor vəzifəsi nəzərdə tutulmur. Məktəbə rəhbərlik üçün müəllimlərdən birinə aşağıdakı kimi əlavə haqq ödənilir.

* İbtidai məktəblərdə şagirdlərin sayı 100 nəfərə qədər olduqda bir müəllim stavkasının 20 faizi miqdarında əlavə haqq ödənilir.
* 7-8 illik uşaq musiqi, incəsənət və rəssamlıq məktəblərində şagirdlərin sayı 50-yə qədər olduqda məktəbə rəhbərlik edən müəllimə bir stavkanın 15 faizi miqdarında əlavə haqq ödənilir. Şagirdlərin sayı 150-dən 200-ə qədər olduqda tədris hissə müdiri vəzifəsi həvalə edilmiş müəllimə bir stavkanın 20 faizi miqdarında əlavə haqq ödənilir.

Müəllim və digər işçilərə kargüzarlıq və mühasibat uçotu işlərini yerinə yetirmək üçün aşağıdakı kimi əlavə haqq ödənilir;

* Ümumtəhsil məktəblərində sinif komplektlərinin sayı 50-dən 10-a qədər olduqda stavka və ya vəzifə maaşının 10 faizi miqdarında;
* Sinif komplektlərinin sayı 10-dan 13-ə qədər olduqda stavkanın 15 faizi miqdarında;

Şagirdlərin sayı 160-dan çox olan ümumtəhsil məktəblərində kitabxanaçı vəzifəsi nəzərdə tutulmayan kitab fondu 1000-dən az olmayan halda kitabxana işlərinin aparılması həvalə olunmuş müəllimə və ya məktəb işçisinə stavka və ya vəzifə maaşının 10 faizi miqdarında əlavə haqq ödənilir.

Ümumtəhsil məktəblərinin saxlanmasının cari xərclərinin tərkibində aşağıdakı xərcləri də aid etmək olar:

1. Dəftərxana ləvazimatı, cari təsərrüfat məqsədləri üçün mal-materialların alınması: dəftərxana və yazı ləvazimatı və materiallarının alınması, mühasibat, statistika kargüzarlıq kitablarının, blank və cədvəllərinin alınması, hazırlanması, sənədlərin cildlənməsi və tikilməsi, mətbəə və nəşr xərcləri, uçotun mexanikləşdirilməsi üzrə xidmətlərin ödənilməsi, müxtəlif cür başqa təsərrüfat xərcləri və s;
2. Dərman və sarğı ləvazimatlarının alınması;
3. Yumşaq inventar və paltarların alınması, təmiri xərclərinin ödənilməsi;
4. Ezamiyyələr və xidməti səfərlər, işçilərə kompensasiya ödənişləri;
5. Nəqliyyat xidmətləri haqqının ödənilməsi: əşkilatlara məxsus olan və kənardan cəlb edilmiş nəqliyyat vasitələri üçün yanacaq və sürtkü materiallarının alınması və s;
6. Rabitə xidmətlərinin haqqının ödənilməsi: telefon və şəhərlərarası danışıqlar üçün abonent haqqlarının, bütöv növ poçt göndərişlərinin, o cümlədən teleqram, pul göndərişləri və s. haqqlarının ödənilməsi;
7. Kommmunal xidmətləri haqqının ödənilməsi: isitmə, qızdırıcı, su ,qaz, kanalizasiya və s. xidmətlərin haqqının ödənilməsi;
8. Inventar və avadanlığın alınması və təmiri xərclərinin ödənilməsi;
9. Binaların cari təmiri xərclərinin ödənilməsi və s.

**Əsaslı xərclər** təhsil xərclərin çox az hissəsini təşkil edir. Əsaslı xərclərə aşağıdakı xərcləri aid etmək olar:

* əsas vəsaitlərin alınması;
* əsaslı tikinti;
* əsaslı təmir.

**2.2. Sosial yardıma və sağlamlığının bərpasına ehtiyacı olan uşaqlar üçün təlim-tərbiyə müəssisələrinin xərclərinin planlaşdırılması.**

Sosial yardıma və sağlamlıqlarının bərpasına ehtiyacı olan uşaqlar üçün aşağıdakı təlim-tərbiyə müəssisələri fəaliyyət göstərir:

* ailədə tərbiyə və təhsil alması üçün zəruri şəraiti olmayan uşaqlar üçün ümumtəhsil internat-məktəbləri;
* yetim və valideyn himayəsindən məhrum olmuş uşaqlar üçün uşaq evləri, internat-məktəblər;
* uzunmüddətli müalicəyə ehtiyacı olan uşaqlar üçün sanatoriya tipli məktəblər, internat-məktəbləri, uşaq evləri;
* əqli və fiziki cəhətdən qüsurlu uşaqlar üçün xüsusi məktəblər, internat-məktəblər, uşaq evləri;
* əlahiddə şəraitdə tərbiyə olunması zəruri olan uşaqlar və yeniyetmələr üçün xüsusi ümumtəhsil və peşə məktəbləri*;*
* yaşayış yerlərindən kənarda yaradılmış düşərgələrdə məskunlaşmış məcburi köçkünlərin və onlara bərabər tutulan şəxslərin uşaqları üçün təhsil standartlarına uyğun olan məktəbəqədər və ümumi orta təhsil müəssisələri və s.

**Ümumtəhsil internat məktəbləri** aztəminatlı, zəruri sosial-məişət şəraiti olmayan ailələrdən qəbul edilmiş, yetim və valideyn himayəsindən məhrum, sağlamlığının bərpasına ehtiyacı olan uşaq və yeniyetmələrin təlim-tərbiyəsinin təşkilində və onların layiqli vətəndaşlar kimi yetişməsində mühüm əhəmiyyətə malik təhsil müəssisələridir. Ümumtəhsil internat məktəbləri əsas və ya orta təhsil bazasında təşkil olunur.

Yaradılma məqsədindən asılı olaraq ümumtəhsil internat məktəblərinin aşağıdakı növləri var:

* aztəminatlı, zəruri sosial-məişət şəraiti olmayan ailələrin uşaqları üçün ümumi tipli ümumtəhsil internat məktəbləri;
* yetim və valideyn himayəsindən məhrum uşaqlar üçün xüsusi ümumtəhsil internat məktəbləri;
* sanator tipli ümumtəhsil internat məktəbləri.

Ümumi tipli ümumtəhsil internat məktəblərinə:

* çoxuşaqlı, lazımi maddi-məişət və tərbiyə şəraiti olmayan ailələrdən gələnlər;
* tək anaların (ataların) övladları;
* səhhəti ilə əlaqədar əmək qabiliyyətini itirmiş valideynlərin (yaxud onları əvəz edənlərin) uşaqları;
* qəyyumluğa (himayəyə), övladlığa götürülən uşaqlar.

Xüsusi ümümtəhsil internat məktəblərinə:

* hər iki valideynini itirmiş yetim uşaqlar;
* müxtəlif səbəblərdən (valideynlərin həbs edilməsi, ruhi xəstə olması, valideynlik hüququndan məhrum olunması, valideyn tərəfindən imtina edilməsi və s.) valideyn himayəsindən məhrum olan uşaq və yeniyetmələr.

Sanator tipli ümumtəhsil internat məktəblərinə:

* qan-damar sistemində xəstəliklər olan uşaq və yeniyetmələr;
* vərəmin ilkin, kiçik, sönməkdə olan formalarına tutulmuş uşaq və yeniyetmələr;
* tənəffüs orqanlarında xroniki qeyri-spesifik xəstəliklər olan uşaqlar.

Xüsusi və sanator tipli ümumtəhsil internat məktəblərində şagirdlər tam dövlət təminatında saxlanılırlar. Ümumtəhsil internat məktəblərinin maliyyə vəsaiti normativlər əsasında müəyyən edilən büdcə və büdcədənkənar təxsisatlardan yaranır. Ümumtəhsil internat məktəbləri tabelik qaydasına görə yerli təhsil orqanları, yaxud Təhsil Nazirliyi tərəfindən maliyyələşdirilir.

Ümumtəhsil internat məktəblərinin maliyyə fondu aşağıdakı mənbələrdən cəlb olunan vəsaitlərdən yaranır:

* büdcədən ayrılmış vəsait;
* mülkiyyət formasından asılı olmayaq, təsərrüfat hesabında olan müxtəlif müəssisələrin və təşkilatların vəsait qoyuluşları;
* idarə və təşkilatların, xeyriyyə cəmiyyətlərinin, vətəndaşların könüllü olaraq verdiyi vəsait;
* yardımçı təsərrüfatdan, tədris-təcrübə sahəsindən, tədris emalatxanalarında hazırlanan məhsulun satışından əldə edilən gəlir.

İnternat məktəblərinin büdcə vəsaiti və müxtəlif mənbələrdən toplanmış gəliri toxunulmazdır. İnternat məktəbinin maliyyə vəsaiti bütünlüklə öz ixtiyarındadır və həmin vəsaiti bölüşdürmək hüququna malikdir.

Ümumtəhsil internat məktəblərinin müstəqil mühasibatlığı olmalıdır. Mühasibat və statistika uçotunun aparılması, xərclər smetasının icrası mövcud qaydalar əsasında internat məktəbinin Nizamnaməsi ilə müəyyənləşdirilir.

İnternat məktəbinin ştat cədvəli, işçilərin əmək haqqı stavkası və vəzifə maaşları mövcud qaydalara uyğun olaraq, direktor tərəfindən müəyyən edilir.

Ümumtəhsil internat məktəblərində tədris prosesinin təşkilində sinif-dərs forması əvəzinə başqa formalardan istifadə olunarsa, əmək haqqı ümumi əmək haqqı fondu hesabına ödənilir.

İnternat məktəblərinin saxlanması xərcləri adətən bir şagirdə görə hesbalanır.

Ümumtəhsil inernat məktəblərində sair xərclər planlaşdırılarkən, onların tərkibinə tərbiyə alanların ehtiyac xərcləri, gediş haqları, həmçinin onların arasında mədəni-kütləvi işlərin aparılması xərcləri daxil edilir.

Internat məktəblərinin direktorlarının vəzifə maaşları, müəllimlərin əmək haqqı, əlavə ödənişlər ümumtəhsil məktəblərində olduğu kimidir.

**Uşaq evləri** yetim və valideyin himayəsindən məhrum olan uşaq və yeniyetmələrin təlim-tərbiyəsini, maddi-məişət şəraitini və sosial müdafiəsini təmin etmək məqsədilə təşkil olunur.

Uşaq evlərinin aşağıdakı tipləri var:

* məktəbəqədər yaşlı uşaqlar üçün;
* məktəbyaşlı uşaqlar üçün;
* məktəbəqədər və məktəbyaşlı uşaqlar üçün qarışıq tipli.

Uşaq evləri 80 nəfərdən az uşaq olmamaq şərtilə komplektləşdirilir. Uşaq evləri bilavasitə yerli təhsil şöbələrinin tabeliyində fəaliyyət göstərdiyi üçün elə tabelik qaydasına görə, yerli təhsil orqanları tərəfindən də maliyyələşdirilir.

Uşaq evlərinin maliyyə fondu, əsasən, aşağıdakı mənbələrdən yaranır:

* büdcədən ayrılmış vəsait;
* mülkiyyət formasından asılı olmayaraq müxtəlif müəssisələrin və təşkilatların vəsait qoyuluşları və ianələr;
* yardımçı təsərrüfatdan, tədris-təcrübə sahəsindən, tədris emalatxanalarında hazırlanan məhsulun satışından əldə edilən gəlir.

Ümumtəhsil internat məktəblərində olduğu kimi uşaq evlərinin də büdcə vəsaiti və müxtəlif mənbələrdən toplanmış gəliri toxunulmazdır. Uşaq evinin maliyyə vəsaiti bütünlüklə öz ixtiyarındadır və həmin vəsaiti bölüşdürmək hüququna malikdir. Uşaq evlərinin ştat cədvəli, işçilərinin əmək haqqı stavkası və vəzifə maaşları mövcud qaydalara uyğun olaraq direktor tərəfindən müəyyən edilir.

**Xüsusi təhsil** müəssisələri sağlamlıq imkanları məhdud olan şəxslərin təlim-tərbiyəsi, peşə hazırlığı, sağlamlığının mühafizəsi və bərpası üçün müvafiq şərait yaratmaq məqsədilə təşkil edilir.

Xüsusi təhsil müəssisələrinin aşağıdakı tipləri var:

Kar şəxslər üçün, zəifeşidən və sonradan karlaşmış şəxslər üçün; nitqi qüsurlu şəxslər üçün, kor və zəifgörən şəxslər üçün, əqli cəhətdən zəif inkişaf etmiş şəxslər üçün, poliomelit və beyin iflici qalığı olan şəxslər üçün, dayaq-hərəkət aparatının funksiyalarının pozuntuları və skalioz xəstəliyi olan şəxslər üçün, ağır çatışmazlığı olanlar, o cümlədən kar-kor şəxslər üçün, xroniki somatik xəstəlikləri olan şəxslər üçün, emosional-iradi sahədə və davranışında çatışmazlıq olan şəxslər üçün.

Xüsusi təhsil müəssisələri müvafiq kadr potensialı, maddi-texniki və pedaqoji-metodiki baza nəzərə alınmaqla sağlamlıq imkanları məhdud olan şəxslərin sayı 100 nəfər və daha çox olduğu halda yaradılır.

Xüsusi təhsili həyata keçirən dövlət və bələdiyyə müəssisələri müvafiq olaraq dövlət və bələdiyyələrin vəsaitləri hesabına maliyyələşdirilir. Xüsusi təhsili həyata keçirən özəl müəssisələr müəssisələrin təsisçilərinin vəsaiti hesabına maliyyələşdirilir. Bundan başqa xüsusi təhsili həyata keçirən müəssisələr hüquqi və fiziki şəxslərin ianələri, eləcə də qanunvericiliklə qadağan olunmayan mənbələr hesabına maliyyələşdirilə bilər.

İnternat tipli xüsusi təhsil müəssisələrinin büdcədənkənar xüsusi vəsaitləri qanunvericiliyə uyğun olaraq xərclənir.

Xüsusi təhsil müəssisəsinin, xüsusi təhsil bölməsinin və inteqrasiya təlimli təhsil müəssisəsinin maddi-texniki bazasına xüsusi təhsil müəssisəsinin tipindən asılı olaraq binalar, qurğular, yeməkxanalar, yardımçı binalar, tibb, korreksiya və reabilitasiya kabinetləri, idman qurğuları, təlimin texniki vasitələri, kitabxana fondu daxildir. Xüsusi təhsili həyata keçirən müəssisənin maddi-texniki bazası müvafiq olaraq dövlət, bələdiyyələr və təsisçi (təsisçilər) tərəfindən formalaşdırılır.Xüsusi təhsil almaq hüququ olan sağlamlıq imkanları məhdud şəxslər dərslik, dərs vəsaitləri, fərdi texniki vasitələrlə təhsil orqanları, bələdiyyələr və təsisçi (təsisçilər) tərəfindən təmin olunurlar.

Ümumi tipli internatlarda, litseylərdə, gimnaziyalarda, körpələr evində(uşaq bağçası, körpələr evində körpə qruplarda) çalışan pedoqoji işçilərin əmək haqqı stavka və vəzifə maaşlarının 15%-i miqdarında artırılır.

Xüsusi tipli intenatlarda (əqli və fiziki inkişafında qüsurlu, ciddi tərbiyəyə, uzunmüddətli müalicəyə ehtiyacı olan internat–peşə sağlamlıq məktəbində), uşaq evlərində, həddi-buluğa çatmayanlar üçün qəbul-bölgü məntəqələrində, xəstə uşaqlar üçün məktəblərdə, ümumtəhsil məktəblərinin nəzdində xüsusi təyinatlı qurup və siniflərdə çalışan pedoqoji işçilərin əmək haqqı stavka və vəzifə maaşlarının 20 %-i miqdarında artırılır.

**2.3. Məktəbəqədər təhsil müəssisələrinə büdcə xərclərinin planlaşdırılması və maliyyələşdirilməsi.**

Məktəbəqədər təhsilin əsasında məktəbəqədər tərbiyə durur. Məktəbəqədər tərbiyə ailədə və məktəbəqədər uşaq tərbiyə müəssisələrində həyata keçirilir. Məktəbəqədər tərbiyə müəssisələrində uşaqlar ailə ilə sıx əməkdaşlıq şəraitində tərbiyə olunurlar. Dövlət körpələrin tərbiyəsi, sosial müdafiəsi üçün maliyyə və maddi yardım göstərilməsinə təminat verir.

1-5 yaş arasında olan uşaqların məktəbəqədər təhsili onların formalaşmasına, eləcə də sosial və idrakı inkişafına musbət təsir gostərir. Maddi sərvətlərin insan kapitalına çevrilməsinin təməli məhz məktəbəqədər təhsil müəssisələrdə qoyulur. Bu yaş qrupuna daxil olan uşaqların məktəbəqədər təhsilə cəlb edilməsi 2007-ci ildə respublika üzrə 17,2%, o cümlədən şəhərlərdə 27%, kənd yerlərində 9% olmuşdur. Muqayisə üçün, bu göstərici Finlandiyada 99%, Almaniyada 80%, bir sıra MDB olkələrində 30-50% təşkil edir. Ölkə Prezidentinin 2007-ci il 12 aprel tarixli 2089 nomrəli Sərəncamı ilə “Azərbaycan Respublikasında məktəbəqədər təhsilin yeniləşdirilməsi Proqramı” təsdiq edilmişdir. Proqramda müəssisələrin şəbəkəsinin optimallaşdırılması və maddi-texniki bazanın möhkəmləndirilməsi, idarəetmənin yeni iqtisadi münasibətlər zəminində təkmilləşdirilməsi, məktəbəqədər təhsil xidmətlərinin əhalinin aztəminatlı təbəqəsi üçün əlçatan olması, kadr təminatının yaxşılaşdırılması, yeni tədris proqramlarının hazırlanması, bütövlükdə məktəbəqədər təhsilin ictimai statusunun yuksəldilməsi vəzifələri qarşıya qoyulmuşdur. Proqramda eyni zamanda dünya təcrubəsinə uyğun olaraq 5 yaşlı uşaqların icbari məktəbəqədər təhsilə cəlb edilməsi də nəzərdə tutulmuşdur.

Məktəbəqədər təhsilin məqsədi uşağın fiziki, psixi, emosional, sosial və intellektual potensialının inkişafı üçün şərait yaratmaq, uşaqların sadə əmək vərdişlərinə yiyələnməsini təmin etmək, uşaqlarda məntiqi və yaradıcı təfəkkürün ilkin elementlərini formalaşdırmaq və istedadlı uşaqların erkən yaşdan üzə çıxarılmasını təmin etməkdən ibarətdir.

Bu məqsədin reallaşdırılması üçün aşağıdakı vəzifələrin həyata keçirilməsi nəzərdə tutulur:

* ailədə və məktəbəqədər müəssisələrdə uşaqların təhlükəsizliyinin qorunması;
* uşaqlarda sağlam həyat tərzinə aid müvafiq bacarıq və vərdişlərin formalaşdırılması;
* uşaqların fiziki, psixi,emosional, intellektual inkişafının təmin edilməsi;
* uşaqlarda Vətənə məhəbbət, millətinə, dilinə, dininə, dövlət rəmzlərinə, Azərbaycan xalqının, həmçinin digər xalqların milli-mənəvi dəyərlərinə hörmət hissinin yaranması və inkişafı;
* uşağın tələbat və maraqlarının müəyyən edilməsi, təhsildə bu amillərin nəzərə alınması;
* uşaqların məktəb təliminə hazırlanması.

Məktəbəqədər tərbiyə müəssisələrinə daxildir: körpə evləri, körpə evləri-bağçalar, uşaq bağçaları, ailə-bağçalar, məktəb-bağçalar, bağça-internatlar, uşaq evləri, ahıl evləri yanında uşaq evləri-internatlar, əqli və fiziki cəhətdən qüsurlu uşaqlar üçün məktəbəqədər tərbiyə müəssisələri və s.

Ölkəmizdə 1706 dövlət və qeyri-dövlət məktəbəqədər təhsil müəssisəsi fəaliyyət göstərir. Son 6 ildə ölkə ərazisindəki məktəbəqədər təhsil müəssisələrinin sayının və həmin müəssisələrdə təhsil alan uşaqların sayının dəyişməsini aşağıdakı cədvəldə görmək olar.

**Cədvəl №2.3**

**Dövlət və qeyri-dövlət məktəbəqədər təhsil müəsisələri.**

|  |  |  |  |  |  |  |
| --- | --- | --- | --- | --- | --- | --- |
|  | 2010 | 2011 | 2012 | 2013 | 2014 | 2015 |
| **Məktəbəqədər təhsil müəssisələrinin sayı - сəmi** | **1635** | **1638** | **1666** | **1677** | **1680** | **1706** |
| körpələr evləri-uşaq bağçaları, körpələr evləri | 1151 | 1127 | 1133 | 1135 | 1101 | 1035 |
| uşaq bağçaları | 479 | 506 | 527 | 537 | 572 | 658 |
| məktəb-uşaq bağçaları | 5 | 5 | 6 | 5 | 1 | 4 |
| xüsusi uşaq bağçaları | - | - | - | - | 6 | 9 |
| **Məktəbəqədər təhsil müəssisələrində uşaqların sayı - сəmi, nəfər** | **107954** | **112892** | **113517** | **111090** | **107699** | **116049** |
| körpələr evləri-uşaq bağçalarında, körpələr evlərində | 83953 | 87128 | 87103 | 84794 | 82265 | 82542 |
| uşaq bağçalarında | 23606 | 25354 | 25936 | 25916 | 24798 | 32426 |
| məktəb-uşaq bağçalarında | 395 | 410 | 478 | 380 | 50 | 145 |
| xüsusi uşaq bağçalarında | - | - | - | - | 586 | 936 |
| **Məktəbəqədər təhsil müəssisələrində qızların sayı, nəfər** | **49306** | **51752** | **52368** | **51635** | **50403** | **53839** |
| **Hər 100 yerə düşən uşaqların sayı, nəfər** | **87** | **88** | **89** | **86** | **89** | **89** |
| **Uşaqların məktəbəqədər təhsil müəssisələri ilə əhatəliliyi (1-5 yaşlı uşaqların ümumi sayına nisbətən, faizlə)** | **16,9** | **16,9** | **16,3** | **14,8** | **13,3** | **14,2** |

Məktəbəqədər tərbiyə müəssisələri tabeliyindən asılı olmayaraq, uşaqların ictimai tərbiyəyə cəlb edilməsində ailə və cəmiyyətin tələbatını ödəyir, milli və ərazi xüsusiyyətlərinə uyğun olaraq məktəbəqədər yaşlı uşaqların harmonik inkişafını və tərbiyəsini təmin edir.

Məktəbəqədər uşaq müəssisələri tərbiyə olunan uşaqların tərkibinə görə ümumi və xüsusi tipli olur. Xüsusi tipli məktəbəqədər uşaq müəssisələrində əqli və ya da fiziki inkişafında qüsuru olan, uzunmüddətli müalicəyə ehtiyacı olan uşaqlar tərbiyə olunur.

Yerli icra hakimiyyəti orqanlarının tabeliyində olan məktəbəqədər uşaq müəssisələri respublika və yaxud yerli büdcədən ayrılan maliyyə vəsaiti hesabına fəaliyyət göstərir.

Özünümaliyyələşdirmə prinsipləri əsasında fəaliyyət göstərən müəssisə, idarə və təşkilatların tabeliyində və balansında olan məktəbəqədər uşaq müəssisələri onların vəsaiti hesabına maliyyələşdirilir.

Məktəbəqədər uşaq müəssisələri büdcədənkənar vəsait də əldə edə bilərlər .

Məktəbəqədər uşaq müəssisəsində uşağın saxlanılması üçün verilən valideyn haqqının ödənilməsi qüvvədə olan normativ sənədlər əsasında həyata keçirilir.

Uşaq bağçalarının saxlanmasına çəkilən xərclər uşaqların orta illik sayından, qrupların sayından və bir uşağın uşaq müəssisəsində qalma müddətindən asılıdır.

Məktəbəqədər müəssisə uşaqlara xarici dilin öyrədilməsi, xoreoqrafiya, ritmik məşğələlər, həmçinin digər əlavə xidmətlər də göstərə bilər ki,buna da müəyyən olunmuş qaydada icazə verilir.

Məktəbəqədər uşaq müəssisəsində büdcədənkənar vəsait hesabına maddi həvəsləndirmə, istehsalat və sosial inkişaf, valyuta ayrılmaları fondları müəyyən olunmuş qaydada yaradıla bilər.

Məktəbəqədər uşaq müəssisəsində əməyin təşkili və əmək haqqının ödənilməsi mövcud qanunvericilikdə nəzərdə tutulmuş qaydada həyata keçirilir. Əmək haqqı xərcləri təsdiq edilmiş ştat cədvəlinə əsasən və vəzifə maaşlarının ödəniş dərəcəsi əsasında planlaşdırılır. Ştat vahidiqrupun sayı və uşaqların bağçada qalma günlərinin sayı əsasında planlaşdırılır.

Məktəbəqədər təhsil müəssisələrində müdürlərin vəzifə maaşları qrupların və ya uşaqların sayı əsasıında müəyyən edilir: ümumi tipli məktəbəqədər müəssisələrdə qrupların sayı 1-4 olduqda 12-ci, 5-8 olduqda 13-cü, 9 və daha çox olduqda 14-cü dərəcə ilə; xüsusi təyinatlı məktəbəqədər müəssisələrdə qrupların sayı 1-3 olduqda 13-cü, 4-6 olduqda 14-cü, 7-8 olduqda 15-ci, 9 və daha çox olduqda16-cı dərəcə ilə.

Uşaq evi müdürünün təlim-tərbiyə işi üzrə müavininin vəzifə maaşı müdürün vəzifə maaşından 10% aşağı, təsərrüfat işləri üzrə müavinin vəzifə maaşı isə 20% aşağı təyin olunur.

Müəllimlərin və tərbiyəçilərin stavka üzrə vəzifə maaşları onların təhsili, pedoqoji iş stajı və vəzifə maaşının dərəcəsindən asılıdır. Ali təhsilli baş tərbiyəçinin vəzifə maaşı iş stajından asılı olaraq 13-14-cü, ali təhsilli tərbiyəçinin 10-14-cü, orta ixtisas təhsilli tərbiyəçinin 9-13-cü, ali təhsilli musiqi müəlliminin 9-13-cü, orta ixtisas təhsilli musiqi rəhbərinin 8-11-ci dərəcə ilə müəyyən edilir.

Məktəbəqədər uşaq müəssisələrində dəftərxana və təsərrüfat xərcləri ümumtəhsil məktəblərində olduğu kimi binanın kubaturasından asılı olaraq müəyyən edilir.

İcmal planlaşdırma zamanı büdcə vəsaitləri bir uşağa düşən əmək haqqıya, ərzağa, avadanlığa,yumşaq inventara və s. çəkilən xərclərə görə müəyyən olunur.

Məktəbəqədər təhsil müəssisələrində valideynlərin ödədiyi haqq xərclərin müəyyən, cüzi hissəsini təşkil edir.

**III FƏSİL. KADR HAZIRLIĞINA BÜDCƏ XƏRCLƏRİNİN PLANLAŞDIRILMASI VƏ MALİYYƏLƏŞDİRİLMƏSİ**

**3.1. Ali və orta ixtisas təhsili üzrə xərclərin tərkibi və maliyyələşdirilməsi**

Ölkəmizdə kadr hazırlanmasını ali və orta ixtisas məktəbləri, texniki liseylər və peşə məktəbləri həyata keçirir.

**Ali məktəblər** ali ixtisas təhsili proqramlarını həyata keçirən tədris müəssisələridir. Azərbaycan Respublikasında ali təhsil orta təhsil bazasında hayata keçirilir. Ali məktəblərdə kadr hazırlığı əyani, qiyabi, axşam, həmin formaların birləşdirilməsi və eksternat yolları ilə həyata keçirilir. Əyani (gündüz) təhsil aparıcı rol oynayır. Müvafiq ixtisaslar üzrə qiyabi, axşam və eksternat yolu ilə ancaq «bakalavr» dərəcəsi verilə bilər.

Ali məktəblərin əsas fəaliyyət istiqamətləri aşağıdakılardır: müxtəlif dərəcədən olan ali təhsilli mütəxəssislər hazırlamaq; elmi araşdırmalar aparmaq; yüksək ixtisaslı elmi-pedaqoji, elmi kadrlar hazırlamaq; elmi-pedaqoji və elmi kadrların attestasiyasını keçirmək; ixtisasartırma və kadrların yenidən ixtisaslaşmasını təmin etmək; mədəni-maarifçilik, nəşriyyat, maliyyə-iqtisadi, təsərrüfat, elmi-istehsalat, kommersiya fəaliyyəti; xarici əlaqələr.

Ölkəmizdə dövlət və qeyri-dövlət ali təhsil müəssisələri formalaşmışdır.

**Cədvəl №3.1**

**Dövlət və qeyri-dövlət аli təhsil müəssisələri**

|  |  |  |  |  |  |
| --- | --- | --- | --- | --- | --- |
|  | 2010/2011 | 2011/2012 | 2012/2013 | 2013/2014 | 2014/2015 |
| Ali təhsil müəssisələrinin sayı | 51 | 51 | 52 | 52 | 53 |
| onlarda tələbələrin sayı - сəmi, nəfər | 140241 | 143146 | 145584 | 151274 | 158212 |
| Dövlət аli təhsil müəssisələrinin sayı | 36 | 36 | 37 | 37 | 39 |
| onlarda tələbələrin sayı - сəmi, nəfər | 120488 | 123530 | 125684 | 131391 | 136626 |
| Qeyri-dövlət аli təhsil müəssisələrinin sayı | 15 | 15 | 15 | 15 | 14 |
| onlarda tələbələrin sayı - сəmi, nəfər | 19753 | 19616 | 19900 | 19583 | 21586 |

Dövlət ali təhsil müəssisəsinin maliyyələşdirilməsi təhsilin hər səviyyəsi üzrə müəyyən edilmiş maliyyə normativlərinə əsasən həyata keçirilir. Bu normativlər təhsil müəssisəsinin növünə və kateqoriyasına uyğun olaraq, «Ali təhsil müəssisələrində yeni maliyyələşmə mexanizminin tətbiq edilməsi haqqında» Azərbaycan Respublikası Nazirlər Kabinetinin 2010-cu il 25 iyun tarixli, 120 nömrəli qərarına əsasən hər bir təhsilalana düşən məsrəf məbləği nəzərə alınmaqla müəyyən edilir.

Dövlət təhsil müəssisəsi nizamnaməsinə uyğun olaraq, ödənişli təhsildə əldə olunan və digər büdcədənkənar vəsaitlərin xərclənməsi istiqamətlərini və işçilərin maddi həvəsləndirilməsinə ayırmaların xüsusi çəkisini sərbəst müəyyən edir, təhsilverənlərə və təhsilalanlara maddi yardımlar göstərir.

Dövlət və bələdiyyə ali təhsil müəssisələri aşağıdakı mənbələrdən maliyyələşdirilir:

* dövlət büdcəsinin və yerli büdcənin vəsaitlərindən;
* ödənişli təhsildən əldə olunan vəsaitlərdən;
* hüquqi və fiziki şəxslərin, o cümlədən əcnəbilərin və vətəndaşlığı olmayan şəxslərin, xarici hüquqi şəxslərin qanunvericiliyə uyğun olaraq verilən qrantları, vəsiyyət olunan vəsaitləri, ianələri və yardımlarından;
* müsabiqə əsasında dövlət tərəfindən ayrılan elmi tədqiqat qrantlarından;
* ali təhsil müəssisəsinin təhsil, elm, istehsal, məsləhət (konsaltinq) və qanunvericiliklə müəyyən edilmiş digər xidmətlərdən əldə etdiyi vəsaitlərdən;
* hüquqi və fiziki şəxslərin müqavilə əsasında mütəxəssis hazırlığı, ixtisasartırma və kadrların yenidən hazırlanması üçün ayırdıqları vəsaitlərdən;
* dövlət orqanları tərəfindən maliyyələşdirilən məqsədli proqramlar və layihələr üzrə əldə olunan vəsaitlərdən;
* ali təhsil müəssisəsinin mülkiyyətində olan fiziki və mənəvi cəhətdən köhnəlmiş avadanlığın, nəqliyyat vasitələrinin və təhsil məqsədləri üçün yararsız olan digər əmlakın satışından qanunvericiliyə uyğun olaraq əldə edilən vəsaitlərdən;
* ali təhsil müəssisəsinin beynəlxalq əməkdaşlıq nəticəsində qanunvericiliyə uyğun olaraq əldə etdiyi qrantlar və vəsaitlərdən;
* qanunvericiliklə qadağan edilməyən digər mənbələrdən əldə olunan vəsaitlərdən.

Özəl ali təhsil müəssisəsi aşağıdakı mənbələrdən maliyyələşdirilir:

* təhsil xidmətlərinə görə əldə etdiyi vəsaitlər;
* təsisçilərin (himayəçilərin) vəsaitləri;
* qanunvericiliyə uyğun olaraq aldıqları qrantların və kreditlərin məbləğləri;
* hüquqi və fiziki şəxslərin ianələri, yardımları, vəsiyyət etdikləri əmlak və bağışladıqları hədiyyələr;
* təhsil, elm, istehsal, məsləhət (konsaltinq) və qanunvericiliklə müəyyən edilmiş digər xidmətlərdən əldə etdikləri vəsaitlər;
* qanunvericiliklə qadağan edilməyən və nizamnaməsində göstərilən digər mənbələr hesabına əldə olunan vəsaitlər.

Ali təhsil müəssisələrinə xərclər hər bir təhsil müəssisəsinin özünəməxsus xüsusiyyətlərini nəzərə almaqla tələbələrin orta illik sayı, maddi təminat normaları, professor müəllim heyətinin vəzifə maaşları və digər göstəricilər əsasında müəyyən olunur. Ali məktəblərin əsas maliyyə sənədi smetadır. Smeta büdcə xərclərinin ümumi həcmini və onların məqsədli istiqamətini müəyyən edir. Smetada təhsil müəssisəsi, maddi texniki bazası haqqında ümumi məlumatlar əks olunur. Icmal planlaşdırma zamanı xərclər hər bir tələbəyə hesablanmış norma əsasında hesablanır. Bu məqsədlə də tələbə kontingenti müəyyən olunur.

Tələbələrin orta illik sayı aşağıdakı formula üzrə hesablanır.

Korta=K1Q

Burada Korta-tələbələrin orta illik kontingenti;

K1-ilin əvvəlinə kontingent;

B-tələbələrin buraxılışı;

Q-yeni dərs ili üçün tələbə qəbulunun sayı.

Dövlət ali məktəblərində inzibatiidarə heyəti, inzibatçı-təsərrüfat işçiləri, professor meəllim heyəti və digər işçilər qüvvədə olan normativ sənədlərə əsaslanaraq işə qəbul edilirlər. Onların vəzifə maaşları və ya stavka üzrə əmək haqqı yerinə yetirdikləri işin xüsusiyyətlərinə müvafiq olaraq elmi dərəcə, elmi ad, təhsil, staj nəzərə alınmaqla müəyyənləşdirilir.

Ali məktəb rektorunun ödəniş dərəcələrinə ixtisas tələbləri aşağıdakı kimidir:

Müvafiq profilli təhsil müəssisələrində pedoqoji, yaxud rəhbər vəzifələrdə 5 ildən az olmamaqla iş stajı, ali təhsil sahəsində iş təcrübəsi, müvafiq elmi dərəcəsi və elmi adı olan şəxs.

17-ci dərəcə — III kateqoriya ali məktəbin rektoru;

18-ci dərəcə — II kateqoriya ali məktəbin rektoru;

19-cu dərəcə — I kateqoriya ali məktəbin rektoru.

Ali məktəb filialının direktorunun pedaqoji sahədə və rəhbər işlərdə 5 ildən az olmamaqla iş stajı, elmi dərəcəsi və elmi adı olmalıdır.

16-cı dərəcə — elmlər namizədi, elmi dərəcəsi olan;

17-ci dərəcə — professor adı və ya elmlər doktoru elmi dərəcəsi olan.

Tədris işləri üzrə prorektorun vəzifə maaşı iş stajından, elmi adından və elmi dərəcəsindən asılı olaraq 16-cı, 17-ci, 18-ci dərəcə ilə müəyyən edilir. Elm və texnika üzrə prorektorun, tərbiyə işləri üzrə prorektorun, qiyabi və axşam şöbəsi üzrə prorektorun vəzifə maaşı iş stajından, elmi dərəcəsi və elmi adından asılı olaraq 16 və 17-ci dərəcə ilə müəyyən edilir. Beynəlxalq əlaqələr üzrə prorektorun vəzifə maaşı 15-16-ci, inzibati təsərrüfat işləri üzrə prorektorun vəzifə maaşı isə 14,15,16-cı dərəcə ilə müəyyən olunur.Filial direktorunun müavinin vəzifə maaşı filial direktor vəzifəsinə görə verilən vəzifə maaşından 10—20% aşağı miqdarda ödənilir.Fakultə dekanına vəzifə maaşından başqa kafedrada tutduğu vəzifə maaşının 10%-i həcmində əlavə haqq ödənilir. Fakultə dekanının müavininə dekan vəzifəsinə görə verilən haqdan 10% aşağı haqq ödənilir. Kafedra müdürünün elmi dərəcəsi və elmi adı, pedaqoji iş təcrübəsi olmalıdır və ona kafedrada tutduğu vəzifə üzrə əmək haqqının 10%-i həcmində əlavə haqq ödənilir. Tədris şöbəsinin müdürünün vəzifə maaşı iş təcrübəsindən asılı olaraq 12-14-cü dərəcə, tədris laboratoriya müdürünün vəzifə maaşı isə 11-12-ci dərəcə ilə müəyyən olunur.

Ali məktəbdə çalışan professor və dosentin ödəniş dərəcələrinə ixtisas tələbləri aşağıdakı kimidir:

Professor

16-cı dərəcə: elmlər doktoru elmi dərəcəsi olmayan;

17-ci dərəcə: elmlər doktoru elmi dərəcəsi olan;

18-ci dərəcə: akademik, Akademiyanın müxbir üzvü.

Dosent

14-cü dərəcə: elmi dərəcəsi olmayan;

15-ci dərəcə: elmlər namizədi elmi dərəcəsi olan;

16-cı dərəcə: elmlər doktoru elmi dərəcəsi olan.

Azərbaycan Dövlət İqtisad Universitetinin professor-müəllim heyətinin vəzifə maaşları 01.10.2015-ci il tarixdən aşağıdakı məbləğdə müəyyənləşdirilmişdir:

−məsləhətçi-professor-1100 manat

−professor-1100 manat

−dosent-810 manat

−baş müəllim-760 manat

−müəllim-680 manat

−assistent -680 manat

−kafedra müdiri-1500 manat

−magistratura mərkəzinin direktoru-2000 manat

−beynəlxalq iqtisadiyyat məktəbinin direktoru-2000 manat

−SABAH mərkəzinin rəhbəri-2000 manat

−dekan müavini-1200 manat

Dosent və professor vəzifəsində çalışan müəllimlərə elmi ada görə müvafiq olaraq ayda 70 və 200 manat əlavə müəyyən edilir.

**Cədvəl №3.2**

**UNEC-in professor-müəllim heyətinin elmi-pedaqoji stajına görə vəzifə maaşına əlavələr**

|  |  |  |  |  |
| --- | --- | --- | --- | --- |
|  | iş stajı 5 ildən 10 ilə qədər | iş stajı 10 ildən 15 ilə qədər | iş stajı 15 ildən 20 ilə qədər | iş stajı 20 ildən çox |
| Professor | 30 manat | 60 manat | 90 manat | 120 manat |
| Dosent | 25 manat | 50 manat | 75 manat | 100 manat |
| Baş müəllim | 20 manat | 40 manat | 60 manat | 80 manat |
| Müəllim | 15 manat | 30 manat | 45 manat | 60 manat |

Ali məktəblərin xərclərinin tərkibində təqaüdlər üzrə xərclər də mühüm yer tutur. Təqaüd xərcləri təqaüd alan tələbələrin orta illik sayı üzrə hesablanır.

Ali məktəblərin xərclərinin tərkibinə elmi-tədqiqat işləri, təcrübələrin aparılması, müəllimlərə ezamiyyət xərcləri, disertasiyaların müdafiəsi üzrə xərclər də daxildir.

Ali məktəblər üçün inventar və avadanlıq xərcləri onların xüsusi avadanlıqla, kompyuterlərlə və təsərrüfat inventarları ilətəmin olunma normaları üzrə planlaşdırılır. Icmal planlaşdırma zamanı inventarların və avadanlıqların alınması xərcləri bir ələbəyə düşən norma əsasında, əsaslı təmirə çəkilən xərclər binanın xarici kubaturası və 1 m3-ə düşən xərc normasına görə hesablanır.

**Orta ixtisas məktəbləri** orta ixtisas təhsili proqramlarını həyata keçirən tədris müəssisələridir. Həmin təhsil müəssisələri əsas və orta ümumi təhsil, peşə məktəbləri və peşə litseyləri bazasında fəaliyyət göstərməklə orta pillədən olan ixtisaslı mütəxəssislər hazırlayır, onları təkmilləşdirir və ixtisaslarını artırır. Əsas təhsili başa vurduqdan sonra orta ixtisas məktəbinə daxil olmuş vətəndaşlar orta ixtisas təhsili ilə yanaşı ümumi orta təhsil də alırlar. Ali məktəblərin nəzdində də müvafiq ixtisaslar üzrə texnikumlar, kolleclər fəaliyyət göstərə bilər.

Orta ixtisas məktəbləri bitirənlərə «kiçik mütəxəssis» dərəcəsi verilir.

Tədris prosesini dünya standartları səviyyəsində qurmuş qabaqcıl texnikumların maddi-texniki bazası və kadr potensialı əsasında müasir kolleclər şəbəkəsi yaradılır.

Dövlət orta ixtisas təhsili müəssisələrinin maliyyələşdirilməsinin əsas mənbəyi büdcə vəsaitidir.

Qeyri-dövlət orta ixtisas təhsili müəssisələri toplanmış daxili vəsait hesabına maliyyələşdirilir.

Orta ixtisas təhsilinin maliyyələşdirilməsi üçün əlavə mənbələr aşağıdakılardır:

* nazirliklər, müəssisələr, idarə və təşkilatların, habelə ayrı-ayrı vətəndaşların müqavilə əsasında kadr hazırlığı, ixtisasartırma və yenidən kadr hazırlığı üçün ayırdıqları vəsait;
* orta ixtisas təhsili müəssisəsinin müxtəlif növ fəaliyyəti (tədris, istehsalat və s.) və xidmətlər müqabilində əldə etdikləri gəlir;
* Azərbaycan və xarici ölkələrin dövlət və qeyri-dövlət müəssisələri, təşkilatları, cəmiyyətləri, idarələrinin, habelə vətəndaşların könüllü ayırmaları hesabına əldə olunan vəsaitlər .

Təhsil üçün ayrılmış büdcə vəsaiti və təhsil müəssisələrinə müxtəlif mənbələrdən toplanmış vəsaitlər toxunulmazdır. Qeyri-dövlət orta ixtisas təhsili müəssisələrində əmək haqqı dövlətin təyin etdiyi minimumdan az olmayaraq, tədris müəssisəsinin müəyyən etdiyi qaydada ödənilir.

Orta ixtisas məktəblərində xərclər hesablanarkən aşağıdakı göstəricilər əsas tutulur:

* şagirdlərin orta illik sayı;
* əyani, axşam və qiyabi təhsil üzrə ayrılıqda qrupların sayı.

Şagirdlərin orta illik sayı ali məktəblərdə olduğu kimidir.

Orta ixtisas məktəblərinin cari xərclərinə əmək haqqı, əmək haqqına əlavələr, təqaüdlərin verilməsi, tədris, təsərrüfat və digər xərclər daxildir. Orta ixtisas məktəblərinin əsas xərcləri əmək haqqı xərcləridir.

Orta ixtisas məktəbinin direktorunun ödəniş dərəcələrinə ixtisas tələbləri aşağıdakı kimidir:

1. Ali pedaqoji və yaxud müəssisənin profilinə uyğun ixtisas və idarəetmə sahəsi üzrə ali təhsil;

2. Pedaqoji və ya rəhbər işlərdə ən azı 5 il staj;

3. Təhsilin təşkili və idarə olunması ixtisası üzrə diplom (sertifikat).

* 14-cü dərəcə — təhsil alan tələbələrin sayı 200 nəfərədək olduqda;
* 15-ci dərəcə — tələbələrin sayı 201 — 500 nəfərədək olduqda;
* 16-cı dərəcə — tələbələrin sayı 500 nəfərdən çox olduqda.

Orta ixtisas məktəblərində direktorun müavininə direktorun vəzifə maaşından 10% aşağı vəzifə maaşı, tərbiyə işləri ürə müavininə isə 15 % aşağı vəzifə maaşı müəyyənləşdirilir.

Orta ixtisas məktəblərində işləyən müəllimlərin əmək haqqı təhsil və pediqoji staja əsasən ümumtəhsil məktəblərində olduğu kimi,vəzifə maaşının ödəniş dərəcəsi ilə müəyyən edilir.

Orta ixtisa məktəblərində əmək haqqına aşağıdakılar daxildir:

* pedoqoji heyətin əmək haqqı;
* yazı işlərinin yoxlanılması üzrə əmək haqqına əlavələr;
* sinif rəhbərliyinə görə haqq;
* laboratoriya və kabinet müdürlüyünə görə haqq;
* təlim-tərbiyə, inzibati heyətin əmək haqqı və s.

**3.2. Elmi-tədqiqat xərclərinin maliyyələşdirilməsi.**

Elmi tədqiqatlar onların nəticələrinin praktiki realizasiyası, elmi biliklərin yaradılması və tətbiqi prosesi iqtisadi fəaliyyət növü kimi təsnifləşdirilir. Bu növ fəaliyyətlər elmi-texniki fəaliyyət kateqoriyasına aid edilir. Bura elm və texnikanın bütün sahələrində yaradılan, yayılan və tətbiq edilən fəaliyyət daxildir. Elmi-texniki fəaliyyət aşağıdakı üç növə bölünür:

* elmi tədqiqatlar və işləmələr;
* təhsil və kadrların hazırlanması;
* elmi-texniki xidmətlər.

Elmin davamlılığına aşağıdakı amillər təsir göstərir:

* elm sahəsində çalışanların sayının əhəmiyyətli dərəcədə azalması;
* elmi kadrların tərkibində tədqiqatçıların sayının az olması;
* yaş strukturunda yuxarı yaş qrupuna aid tədqiqatçıların nisbi çoxluq təşkil etməsi;
* ali təhsil müəssisələrində elmi tədqiqatlara cəlb edilənlərin azlığı;
* əsas vəsaitin bərpasının aşağı səviyyədə olması;
* elmi təşkilatların lazımi avadanlıqla təmin edilməməsi (kompüterlərlə);
* tədqiqata və işləmələrə ayrılan maliyyə vəsaitinin azlığı;
* büdcə vəsaitindən elmin maliyyələşdirilməsinin qalıq prinsiplə aparılması;
* sənaye müəssisələri tərəfindən elmi fəaliyyətin lazımi həcmdə maliyyələşdirilməməsi;
* elmi fəaliyyətlə məşğul olanların əmək haqqının aşağı olması;
* tədqiqat və işləmələr üzrə xərclərin strukturunda əsas kapitalın xidmət xərcinin az olması.

İqtisadiyyatı dinamik və davamlı inkişafını təmin etmək, kadrların yaradıcılığını yüksəltmək və onlardan səmərəli istifadə etmək üçün elmin maliyyə, maddi-texniki təchizat, informasiya kimi vasitələrlə təmin edilməsi zəruridir.

Bu qeyd olunan vasitələrin arasında maliyyə təminatı daha mühüm rol oynayır. Elmin maliyyələşməsi elmi-texniki potensialdan səmərəli istifadə olunmasının əsasını təşkil edir. Maliyyə resurslarının düzgün və məqsədli istifadə olunması elmin kadr potensialından səmərəli istifadə olunmasına və elmin maddi-texniki bazasının möhkəmləndirilməsinə, kadr axıcılığının azalmasına və başqa bu kimi qlobal problemlərin həll edilməsinə əhəmiyyətli təsir göstərir.

Bazar münasibətləri şəraitində elmi-tədqiqat işlərinin nəticələrinin istehsala tətbiqi ÜDM-in elmtutumluq səviyyəsinin yüksəlməsinin əsas şərtidir.

Elmin maliyyələşməsi səviyyəsini qiymətləndirərkən istifadə olunan əsas göstərici elmin inkişafını xarakterizə edən elmi-tədqiqat və işləmələrə çəkilən xərclərin ÜDM-də xüsusi çəkisidir. Bir çox inkişaf etmiş ölkələrdə elmə çəkilən xərclərin ÜDM-də xüsusi çəkisi 2-3% arasında dəyişir. Azərbaycanda bu göstərici 1980-ci illərdə 1,6 % olmuşdur. Hal-hazırda isə elmə çəkilən xərclərin ÜDM-də xüsusi çəkisi 0,2%-ə bərabərdir.

**Cədvəl №3.2**

**Dövlət büdcəsindən elmə çəkilən xərclər**

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2000 | 2005 | 2010 | 2012 | 2013 | 2014 | 2015 |
| Dövlət büdcəsindən elmə çəkilən xərclər, milyon manat | 9,3 | 28,8 | 92,8 | 116,7 | 117,0 | 124,2 | 142,5 |
| ümumi daxili məhsula nisbətən, faizlə | 0,2 | 0,2 | 0,2 | 0,2 | 0,2 | 0,2 | 0,2 |
| dövlət büdcəsinin xərclərinə nisbətən, faizlə | 1,2 | 1,3 | 0,8 | 0,7 | 0,6 | 0,7 | 0,7 |

Yuxarıdakı cədvəldən də göründüyü ki, Azərbaycanda elmi-tədqiqat və işləmələrə çəkilən xərclərin ÜDM-də payı azdır. Bu da ölkədə elmin inkişafı, eləcədə müasir dünya iqtisadiyyatına inteqrasiya baxımından yaxşı hal deyil.

**Cədvəl №3.3**

**Elmin əsas göstəriciləri.**

|  |  |  |  |  |  |  |
| --- | --- | --- | --- | --- | --- | --- |
|  | 2000 | 2005 | 2010 | 2012 | 2013 | 2014 |
| Tədqiqat və işləmələri yerinə yetirən təşkilatların sayı | 137 | 146 | 145 | 140 | 140 | 145 |
| Tədqiqat və işləmələrlə məşğul olan heyətin sayı, nəfər | 15809 | 18164 | 17924 | 21573 | 22353 | 23329 |
| elmlər doktorları | 678 | 705 | 843 | 1329 | 1392 | 1554 |
| fəlsəfə doktorları | 3343 | 3322 | 3554 | 5433 | 5444 | 6568 |

Maliyyə resursları elmin iqtisadi sistem kimi fəaliyyət göstərməsi üçün xüsusi əhəmiyyə kəsb edir. Elmi fəaliyyət üçün işçilərin əmək haqqına, cihazların, avadanlıqların, informasiyanın alınmasına və s. maliyyə ehtiyatları sərf edilir.

Elmin maliyyələşdirilməsi prinsipləri, maliyyə ehtiyatlarının strukturu, onun paylanması elmi tədqiqatın məqsədli istiqamətini, informasiya təminatını, elmin sahələrini və sektorların proporsional inkişafını, elmi tədqiqatların istiqamətlərini ictimai təcrübə ilə əlaqəsinin dərəcəsini təyin edir.

Elmi xərcləri hesablamaq üçün aşağıdakı alqoritmdən istifadə olunur:

SE=STi+STof

AR=R-BR

D=PDA+PP+CP

R&D=BR+AR+D

burada, SE-ölkədə elmə cəmi xərclər;

STi- elmi təşkilatların öz gücləri ilə yerinə yetirdiyi elmi-texniki işlərin həcmi;

STof- elmi təşkilatların öz vəsaitləri hesabına yerinə yetirdiyi elmi- texniki işlərin həcmi;

AR- tətbiqi tədqiqatların həcmi;

R- elmi tədqiqatların həcmi (elmi-tədqiqat işləri);

BR- fundamental tədqiqatların həcmi;

D- işləmələrin həcmi;

PDA- layihə-konstruktor və texnoloji işlərin həcmi;

PP- nümunələrin hazırlanması xərcləri;

CP- tikinti üçün layihə işlərinin həcmi;

R&D- elmi tədqiqat və işləmələrin həcmi.

Tədqiqat və işləmələrə daxili xərclər ilk maliyyə mənbəyi hesab edilir. Elmin maliyyə mənbələri vəsaitin birbaşa verilməsi, onun məqsədləri üçün istifadə edilməsi, icraçı sifarişçilər və başqa meyarlar üzrə təyin edilir.

Tədqiqatın maliyyə mənbələri 4 sektoru əhatə edir: dövlət, özəl, ali təhsil və mənfəəti olmayan xüsusi. Xarici maliyyə mənbələri aşağıdakılardır:

* büdcə vəsaitləri;
* büdcədən kənar fondlar;
* müxtəlif sektorların və təşkilatların vəsaiti;
* xarici ölkə vəsaitləri.

Elmin maliyyələşməsində ən ciddi problem onun əsasən dövlət büdcəsinin vəsaiti hesabına maliyyələşməsidir. Digər mənbələrin (sahibkarlıq sektorunun, bələdiyyə və xarici şirkətlərin ) vəsaitlərinin xüsusi çəkisi isə olqudca aşağıdır. Bu da sahibkarlıq subyektləri üçün innovasiya yönümlü xərclərə stimulun zəif olmasından irəli gəlir.

**Cədvəl №3.4**

**Tədqiqat və işləmələrə çəkilən xərclərin maliyyə mənbələri üzrə bölgüsü**

|  |  |  |  |  |  |  |
| --- | --- | --- | --- | --- | --- | --- |
|  | 2000 | 2005 | 2010 | 2012 | 2013 | 2014 |
| **Tədqiqat və işləmələrə çəkilən daxili xərclər - cəmi, min manat** | **15852,6** | **29042,2** | **92778,2** | **117347,1** | **121968** | **123804** |
| büdcə vəsaiti | 10750,9 | 21345 | 81823,2 | 103975,6 | 82913,9 | 85397,0 |
| büdcədən kənar vəsait | 745,2 | 362,3 | 1730,6 | 1818,0 | 734,4 | 640,3 |
| öz vəsaiti | 2846,5 | 1459,6 | 6080,6 | 5082,2 | 5596,9 | 5601,4 |
| sifarişçinin vəsaiti | 1484,6 | 5199,6 | 2833,8 | 6230,7 | 31487,7 | 31213,3 |
| ali təhsil müəssisələrini saxlamaq üçün büdcə təxsisatları | 22,4 | 5,8 | 289,1 | 200 | 966,4 | 767,6 |
| xarici mənbələrin vəsaiti | 3,0 | 669,9 | 20,9 | 40,6 | 268,7 | 184,4 |

Cədvəldən göründüyü kimi 2014-cü ildə elmi-tədqiqat işlərinə çəkilən daxilin xərclərin 68,9%-ni büdcə vəsaiti, 25,2%-ni sifarişçinin vəsaiti, 4,5%-ni öz vəsaiti, 0,6%-ni ali təhsil müəssisələrini saxlamaq üçün büdcə ayırmaları, 0,5%-ni büdcədən kənar vəsait, 0,1%-ni isə xarici mənbələrin vəsaiti təşkil edib. Xarici mənbələrin olunan vəsaitləri elmi-tədqiqat işlərinə çəkilən xərclərin ən kiçik hissəsini təşkil edir. Məhz bu göstəriciyə görə Azərbycan MDB ölkələri arasında axırıncı yeri tutur. Belə ki, 2014-cü ildə Azərbaycanda bu göstərici 0,1 % olduğu halda, Ermənistanda 10%, Qazaxistanda 1%, Rusiyada 9 % olmuşdur.

Tədqiqat və işləmələrə xərclər elmi təşkilatın maliyyə nəticələrinin (mənfəət, rentabellik) qiymətləndirilməsində istifadə edilir.

Xərclərin uçotu iki istiqamətdə aparılır: daxili və xarici xərclər.

Xarici xərclərə elmi tədqiqatı sona çatdırmaq üçün müqavilə ilə podratçıların yerinə yetirdiyi işlərə çəkilən xərclər aiddir.

Daxili xərclər isə cari və əsaslı xərclərə bölünür.

Cari xərclər aşağıdakı xərc elementlərindən ibarətdir:

* işçilərin əmək haqqı xərcləri (əmək xidməti xərcləri);
* sosial ehtiyaclara ödəmələr;
* avadanlıqların, cihazların, stendlərin və s. alınması xərcləri;
* digər material xərcləri;
* digər cari xərclər.

Tədqiqat və işləmələrə əsaslı xərclər aşağıdakı kimidir:

* tikinti, bina, torpaq sahəsinin əldə edilməsi;
* əsas fondların, avadanlığın əldə edilməsi;
* tədqiqat və işləmələrə əsaslı (kapital) xərclər.

**3.3.Təhsil sisteminin maliyyə təminatının yeni metodları və onların təkmilləşdirilməsi istiqamətləri.**

Təhsilin maliyyələşdirilməsi dövrümüzdə əksər dünya dövlətlərinin sosial siyasətinin priaritetlərindən hesab edilir. Son yüzillikdə dünya iqtisadiyyatının sürətli inkişafı və demokratik idarəetmə prinsiplərinin təkmilləşdirilməsi hökumətlərin sosial sferaya daha çox diqqət ayırmasını tələb edirdi ki, nəticədə təhsil sisteminin formalaşdırılması, maliyyələşdirilməsi kimi ciddi məsələlər hökumətlər qarşısında dayanan mühüm vəzifəyə çevrildi. Ümumilikdə təhsil xərcləri dedikdə bu sahəyə aid infrastrukturun formalaşdırılması və saxlanması, çalışanların əməkhaqqının ödənilməsi, innovasiyanın tətbiqinin maliyyələşdirilməsi kimi məsələlər nəzərdə tutulur.

Təhsil xərcləri maliyyələşdirmə mənbələrinə görə üç əsas qurupa bölünür:

1. *Dövlət maliyyələşdirmə mənbələri;*
2. *Özəl (qeyri-dövlət) maliyyələşdirmə mənbələri;*
3. *Beynəlxalq maliyyələşdirmə mənbələri.*

Azərbaycanda isə bu sahədə əsas ağırlıq dövlətin üzərinə düşür. Beləki, ölkəmizdə ibtidai və orta təhsil məcburi xarakter daşıyır. Özəl sektorun təhsilin bu pillələrində fəaliyyət göstərməsinə baxmayaraq, ölkə üzrə 1287.3 min şagirdin yalnız 2.74 mini və yaxud 0.2%-i özəl təhsil müəssisələrinin payına düşür. Eyni zamanda ölkədə fəaliyyət göstərən 52 ali təhsil müəssisəsindən 37-si dövlətin, 15-i isə özəl sektorun payına düşür. Dövlətə məxsus ali təhsil müəssisələrində 125.7 min tələbə, özəl təhsil müəssisələrində isə 19.9 min tələbə təhsil alır. Yəni ölkədə ali təhsil müəssisələrində ümumi təhsil alanların 84%-i dövlətin, 16%-i isə özəl sektorun payına düşür.

**Dövlət maliyyələşdirmə mənbələri** mərkəzi, regional(icra hakimiyyəti), yerli(bəldiyyə) təmayüllü olaraq 3 kateqoriyaya bölünür. Təhsil Nazirliyinin xərcləri də daxil olmaqla digər nazirlik, idarə və icra hakimiyyəti orqanlarının təhsil üzrə xərclərini birləşdirən vəsaitlər mərkəzi hakimiyyətin təhsil xərclərinə daxil edilir. Bir çox hallarda bu qurumların xərclədiyi vəsaitlər təhsil xərcləri adı altında olmaya bilər. Məsələn icra hakimiyətlərinin hər hansı təhsil müəssisəsinin təmiri üçün ayırdığı xərclər infrastruktur xərcləmələri adı altında qeyd edilir. Regional və yerli hakimiyyət orqanlarının təhsil xərcləmələri daha çox infrastruktur xarakterli olub təmir tikinti işlərinə yönəldilir.

Hakimiyyətin qollarının təhsil xərcləri aşağıdakı üç xərc növü üzrə qruplaşdırılır

- *Təhsil müəssisələrinə çəkilən birbaşa xərclər;*

- *Digər xərclər;*

- *Köçürmələr(transfertlər).*

Təhsil Nazirliyi tərəfindən müəllim heyətinə ödənilən əmək haqqı, məktəblərin tikintisi ilə əlaqədar olaraq bələdiyyələrin tikinti müəssisəsinə ödənişləri, Təhsil Nazirliyi tərəfindən paylanmaq üçün dərsliklərin alınmasına ödənişlər,işçi heyətinin saxlanması və yaxud mal və xidmətlərin alınması üzrə xərclərin ödənilməsi məqsədilə dövlət tərəfindən ali təhsil müəssisəsinə ayrılan qrantlar, maliyyə müstəqilliyi olan dövlət məktəblərinə ayrılan dövlət vəsaitləri, özəl məktəbə dövlət subsidiyalarının verilməsi kimi xərcləmələr birbaşa ödənişlər qrupuna aid edilir. Lakin təhsil müəssisələrində inzibatçı heyətinin saxlanılmasına çəkilən xərclər birbaşa xərclərə daxil edilmir.

Mərkəzi, regional və yerli səviyyədə dövlət idarəetmə orqanlarının təhsil sektorunun idarə edilməsinə, yoxlama və nəzarət xidmətinin həyata keçirilməsinə, həmçinin təhsil qrafiklərinin hazırlanmasına çəkilən xərclər digər xərclər qrupuna aid edilir.

Təhsilin maliyyələşməsində transfertlər əsasən iki istiqamətli olur.

1) Ayrı-ayrı dövlət qurumları arasında xüsusilə yuxarı səviyyəli hakimiyyət qurumundan daha aşağı səviyyəli quruma köçürmələr. Bu növ köçürmələr ***dövlət xərclərinin ümumi məbləğinə*** daxil edilmir. Çünki, bu köçürmələr dövlət sektoru çərçivəsində həyata keçirildiyi üçün, təhsil xərclərinin ümumi məbləğinin dəyişməsinə səbəb olmur.

2) Ayrı-ayrı ev təsərrüfatlarına və yaxud hüquqi şəxslərə təhsilə görə köçürmələr. Buraya təhsil alanlara və onların ailələrinə həmçinin, hüquqi şəxslərə edilən transfertlər daxildir. Köçürmənin bu növü dövlət müavinəti, təqaüd, qrant və yaxud istiqraz şəklində edilə bilər.

**Özəl maliyyələşdirmə mənbələridə** öz növbəsində iki kateqoriyaya bölünür**-***ailələr və hüquqi şəxslər.* Ailələr tərəfindən təhsil müəssisələrinə edilən ödənişlər və ailə büdcəsindən edilən digər təhsil xərcləri özəl maliyyələşmənin birinci kateqoriyasına aid edilir.Təhsil prosesində istifadə olunan şəxsi əşyaların alınmasına sərf olunan vəsait, təhsil alanın mənzil şəraitinin təmin edilməsi ilə əlaqədar ailə xərcləri ailələr tərəfindən təhsil təmayüllü digər xərclər sırasına aid edilir. Özəl təhsil maliyyələşməsinə aid hüquqi şəxslər tərəfindən ödənilən xərclər də təhsil müəssisələrinə ödəmələr və təhsil alanların ailələrinə ödəmələr olaraq iki növə ayrılır. Hüquqi şəxslərin təhsil müəssisələrinə ödəmələrinə şirkətlər və ya həmkarlar ittifaqları tərəfindən təhsil müəssisələrinə verilən subsidiyalar, özəl şirkətlər tərəfindən elmi tədqiqatların aparılması üzrə müqavilələrə əsasən universitetlərə edilən ödənişlər, sifarişli təhsil üçün ödənişlər, özəl fondların təhsil müəssisələrinə verdiyi qrantlar, xeyriyyəçilik məqsədilə təhsil müəssisələrinə ödənilən ianələr, özəl təşkilatlar tərəfindən icarəyə görə ödənişlər və s. aid edilir.

Təhsil maliyyəsinin üçüncü qaynağı isə **beynəlxalq maliyyə mənbələridir** ki, buraya beynəlxalq təşkilatlar tərəfindən təhsil sektorunun inkişafına ayrılan maliyyə yardımları aid edilir. Bu təşkilatlara Dünya Bankı, Birləşmiş Millətlər Təşkilatının təhsil sahəsi üzrə qurumları, qarşılıqlı fəaliyyətdə olan digər hökumətlərarası təşkilatlar, dövlət inkişaf agentlikləri və ölkədə fəaliyyət göstərən beynəlxalq qeyri-dövlət təşkilatları daxildir. Beynəlxalq maliyyə mənbələrindən daxil olan vəsaitlər ya təhsil müəssisələrinə verilən birbaşa ödəmələr və ya müvafiq hakimiyyət orqanlarına edilən transfertlər şəklində olur.

Ümumilikdə dövlətin əsas vəzifələrindən biri hər üç maliyyə mənbəyi üzrə təhsilə ayrılan xərclərin artımını və şaxələndirilməsini təmin etməkdir. Təsadüfi deyil ki, ölkə prezidentinin 24 oktyabr 2013-cü il sərəncamı ilə təsdiq edilmiş “Azərbaycan Respublikasında təhsilin inkişafı üzrə Dövlət Strategiyası”da bu məqama xüsusilə toxunub və təhsilin yeni maliyyələşdirmə mexanizminin yaradılması üzrə aşağıdakı tədbirlərin həyata keçirilməsini nəzərdə tutub:

* Təhsil müəssisələrinin maliyyələşdirilməsinin bir təhsilalana düşən xərc məbləğinə əsasən həyata keçirilməsi;
* Büdcədənkənar mənbələrdən maliyyələşən Təhsil İnkişaf Fondunun yaradıması;
* Təhsil müəssisələrinin keyfiyyət göstəricilərinə əsaslanan investisiya xərcləri sisteminin yaradılması;
* Təhsil tədqiqatlarına maliyyələşmənin yeni mexnizminin tətbiq edilməsi;
* Ali təhsil müəssisələrinin dövlət vəsaitindən istifadə etmədən maliyyələşməsi üçün yeni kapital fondlarının yaradılması;
* Aztəminatlı ailələrdən olan uşaqlara bərabər təhsil imkanları vermək üçün maddi dəstək siteminin formalaşdırılması;
* Müəllimlərin maddi motivasiyasının yaxşılaşdırılması, onların illik əmək haqqının mərhələlərlə artırılması;
* Tam orta təhsildə bir şagirdə düşən təhsil xərclərinin artırılması və s.

Azərbaycanda təhsilin maliyyələşdirilməsi sahəsində mütərəqqi metodların tətbiq edilməsi ilk əvvəl ümumi təhsildə sınanmışdır.

Belə ki, Dünya Bankının texniki və maliyyə dəstəyi ilə Təhsil Nazirliyi tərəfindən həyata keçirilən Təhsil Sektorunun İnkişafı Layihəsi üzrə 3 pilot rayonunda - İsmayıllıda, Ucarda və Şirvan şəhərində adambaşına maliyyələşdirmə mexanizminin tətbiqinin sınaqdan keçirilmişdir.Bu maliyyə islahatlarının əsas hədəfləri  aşağıdakı məqsədlər olmuşdur:

−məktəblərə ayrılan vəsait bölgüsünü daha ədalətli və şəffaf qaydada həyata keçirmək;

−məktəblərin öz vəsaitlərindən daha səmərəli şəkildə istifadə edə bilməsinə şərait yaratmaq;

−məktəb şurası vasitəsi ilə məktəblərin daha yaxşı idarə olunmasına nail olmaq.

Qeyd olunan bu məqsədlər Azərbaycan üçün ümumi təhsil məktəblərində adambaşına maliyyələşdirmənin tətbiqinin aşağıdakı əsas üstünlükləri ilə səciyyələnir:

−Yeni mexanizmin tətbiqi zamanı məktəbin ayrıca xəzinə hesab-kitabı açılır, müstəqil mühasibatlığı yaradılır və məktəb mövcud qanunvericiliyə uyğun olaraq sərbəst şəkildə özü maliyyə-təsərrüfat fəaliyyətini həyata keçirir;

−Məktəblərin büdcəsinin tərtibi və maliyyələşdirilməsi ilə bağlı subyektivizm halları aradan qaldırılır və şəffaflıq, ədalətlilik təmin olunur;

−Məktəb büdcəsinin planlaşdırılmasında və idarə olunmasında məktəbin birbaşa iştirakı təmin edilir. Beləliklə, nəzərdə tutulan maliyyə vəsaitinin məktəblərin ehtiyaclarına daha səmərəli yönəldilməsi imkanı yaranır;

−Məktəbdə təhsilin keyfiyyəti artır və idarəetmə təkmilləşir. Belə ki, məktəb maliyyələşdirmənin həcminin və maliyyə imkanlarının  artırılmasını təmin etmək üçün əlavə şagird qəbuluna stimullaşır. Bu isə, öz növbəsində, məktəblər arasında rəqabəti gücləndirir və təhsilin keyfiyyətinin yüksəlməsinə zəmin yaradır;

 −Büdcədənkənar vəsaitlərin məktəbə cəlbinə və şəffaf istifadə edilməsinə şərait yaranır.Belə ki, məktəb hüquqi şəxs statusu əldə etdiyi üçün büdcədənkənar vəsaitlər üçün də xəzinədə hesab açmaq imkanı əldə edir;

 −Məktəb müstəqil olaraq strateji sosial və iqtisadi planlar hazırlamaq imkanı əldə edir;

 −Məktəb şəbəkəsi optimallaşır. Belə ki, yeni mexanizmin tətbiqi məktəbə maliyyə vəsaitlərinin mövcud sinif komplektlərinin sayına görə deyil, şagirdlərin sayına görə verilməsinə səbəb olduğundan əlavə maliyyə vəsaiti cəlb etmək məqsədilə az şagird sayı ilə siniflərin açılması və əlavə müəllimlərin işə qəbulu üçün süni ehtiyacların yaradılması   halları aradan qalxır.

Ali təhsildə yeni maliyyələşdirmə mexanizminin tətbiqi istiqamətində ölkəmizdə hazırda çox əhəmiyyətli işlər görülməkdədir.

Belə ki, ölkə Prezidentinin "Ali təhsil müəssisələrində yeni maliyyələşmə mexanizminin tətbiq edilməsi barədə" 10 fevral 2010-cu il tarixli Fərmanına  əsasən 2010-2011-ci tədris ilindən başlayaraq Azərbaycan Respublikası ərazisində fəaliyyət göstərən ali təhsil müəssisələrində dövlət büdcəsinin vəsaiti hesabına maliyyələşdirmə dövlət sifarişi əsasında adambaşına maliyyələşdirmə prinsipi əsasında həyata keçirilir. Bundan əlavə, Fərmana əsasən bundan sonra dövlət sifarişinin formalaşdırılmasında ölkənin milli, mədəni, humanitar və tarixi dəyərləri, mövcud əmək bazarının xüsusiyyətləri və dövlətin perspektiv inkişafı amilləri nəzərə alınacaq.Nəzərə almaq lazımdır ki, təhsildə adambaşına maliyyələşdirmə mexanizmi dünyanın inkişaf etmiş ölkələrində tətbiq olunan ən mütərəqqi metodlardandır. Bu mexanizm dövlət büdcəsindən ali təhsil müəssisələrinə ayrılan vəsaitlərin bir tələbə üçün müəyyənləşdirilmiş xərc normativinə əsasən maliyyələşdirməni  nəzərdə tutur. Yəni bu o deməkdir ki, müvafiq kadr hazırlığı üzrə dövlət sifarişini yerinə yetirən təhsil müəssisələrinə maliyyə vəsaitləri tələbələrin sayından asılı olaraq veriləcəkdir.

Ali təhsil müəssisələrində yeni maliyyələşmə mexanizminin tətbiqi ilə bağlı aşağıdakı ilkin nəticələr əldə olunmuşdur:

Mülkiyyət formasından, tabeçiliyindən asılı olmayaraq bütün ali məktəblərin dövlət sifarişi üzə kadr hazırlığında iştirakı üçün bərabər imkanlar yaradılmışdır; abituriyentlərin, həmçinin dövlət sifarişi üzrə qəbul olunmuş tələbələrin seçim imkanları artırılmışdır; dövlət sifarişi üzrə kadr hazırlığının yerinə yetirilməsi üçün ali məktəblərə vəsait ayrı-ayrı xərc maddələri ilə deyil, bir xərc maddəsi ilə ayrılmış və bu vəsaitlərin xərclənməsində ali məktəblərin səlahiyyətləri artırılmışdır; dövlət ali məktəblərinə əvvəlki illərdə dövlət hesabına qəbul olunmuş və II, III və IV kurslarda bakalavriat və magistratura səviyyələrində təhsil alan tələbələrin xərclərinin ödənilməsi məqsədilə nəzərdə tutulan vəsait 4 xərc maddəsi üzrə proqnozlaşdırılmışdır; ali məktəblərin büdcədənkənar vəsaitlər üzrə icmal gəlir və xərclər smetasında əmək haqqı üzrə vəsaitin artırılması nəzərdə tutulmuşdur vəs.

**N Ə T İ C Ə VƏ T Ə K L İ F L Ə R**

XX əsrin 90-cı illərindən başlayaraq respublikamızda təhsilin inkişafı ilə bağlı çətinliklər formalaşmışdı. Bu çətinliklərə təhsilin inkişafını təmin edəcək zəruri qanunvericilik bazasının olmaması, təhsilin maliyyələşməsi problemlərini aid etmək olardı. Müasir dövrdə təhsilin inkişafı dövlət siyasətinin ən vacib məsələlərindən biridir. Çünki, təhsil nəinki sosial-iqtisadi, sosial-mədəni, elmi-texniki və texnoloji inkişafa nail olunmasında, eyni zamanda ölkənin iqtisadi təhlükəsizliyinin və davamlı inkişafının təmin olunmasında, cəmiyyətin gələcək nailiyyətlərində mühüm yer tutur. Bu səbəbdən də dövət təhsilin inkişafına xüsusi diqqət yetirir, təhsil sahəsində daim islahatlar həyata keçirir.

2013-cü ildə təhsil sferasında mövcud problemlərin aradan qaldırılması, təhsilin davamlı inkişafının təmin olunması üçün təhsilin inkişaf strategiyası qəbul olunmuşdur.

Azərbaycanda təhsilin maliyyələşməsində əsas rolu büdcə oynayır və hər il dövlət büdcəsindən təhsil sahəsinə vəsait ayrılır. Büdcədən ayrılmış təhsil xərclərinin təyinatı üzrə istifadəsi, vəsaitlərin xərclənməsinin şəffaflığının təmin olunması üçün 2014-cü ildən təhsilin maliyyələşməsinin yeni mexanizmindən istifadə olunmağa başlanmışdır.

Müəllimlərin bilik və bacarıqlarının üzə çıxarılması, onların dərs yükünün optimallaşdırılması, əmək haqqlarının artırılması üçün 2013-cü ildən müəllimlərin bilik və bacarıqlarının diaqnostik qiymətləndirilməsi aparılmağa başlanmışdır. Bilik və bacarıqlarının diaqnostik qiymətləndirilməsi aparılan müəllimlərin dərs yükü 1,5 dəfə, əmək haqqları isə 2 dəfə artırılmışdır.

Həyata keçirilən tədbirlərə baxmayaraq təhsil sahəsində hələ öz həllini tapmamış problemlər qalmaqdadır. Bunun əsas səbəbləri kimi təhsilin sahəsinə kifayət qədər vəsaitlərin cəlb oluna bilməməsi, innovasion təhsilin zəif formalaşması, təhsil maddi-texniki bazasının müasir tələblərə tam cavab verə bilməməsi, təhsil müəssisələrinin strukturunda, idarə olunması sistemində problemlərin olması və s. məsələləri göstərmək olar.

Mövzu ilə bağlı aşağıdakı təklifləri vermək olar:

1. Müxtəlif səviyyəli mənbələrdən təhsilin ehtiyaclarına ayrılan vəsaitlərin məqsədli istifadəsinin təmin olunması ;

2. Təhsil müəssisələrinə əlavə vəsaitlərin cəlb olunması üçün şəraitin yaradılması;

3.İnnovasion təhsil proseslərinin stimullaşdırılması ;

4. Müəllimlərin əməyinin stimullaşdırılması ;

5.Təhsil müəssisələrində maddi-texniki bazanın müasirləşdirilməsi, ali təhsil müəssisələrində informasiya-kommunikasiya texnologiyaları mərkəzlərinin, elektron kitabxanaların yaradılması;

6.Təhsil sektorunda keyfiyyətin təmin olunması, ali təhsil müəssisələrinin akkreditasiyasına beynəlxalq səviyyəli mütəxəssislərin cəlb olunması, universitetlərin nüfuzunun artırılması üçün tədbirlərin görülməsi;

7.Təhsil müəssisələrində idarəçilik strukturunun əsaslı təkmilləşdirilməsi, təhsil müəssisələrinin strukturunun və bütövlükdə onun idarə olunması sisteminin müasir tələblər baxımından modernləşdirilməsi;

8.Ali təhsil ixtisaslarının beynəlxalq ixtisas təsnifatına və əmək bazarının tələblərinə uyğunlaşdırılması.

**Ə D Ə B İ Y Y A T S İ Y A H I S I**

1. Azərbaycan Respublikasının Konstitutsiyası. Bakı 1995. (24.08.2002 və 18.03.2009-ci illər əlavə və dəyişikliklərlə)
2. “Təhsil haqqında” Azərbaycan Respublikasının qanunu (2009-cu il 19 iyun)
3. Azərbaycan Respublikasında təhsilin inkişafı üzrə Dövlət Strategiyası ( 2013-cü il 24 oktyabr)
4. Dövlət təhsil müəssisələrinin maliyyələşdirilməsini tənzimləyən normativ-hüquqi sənədlər toplusu.
5. Ə.Ə.Ələkbərov “Azərbaycan dövlətinin sosial-iqtisadi inkişafında vahid büdcə sisteminin rolu” Bakı 2005
6. Ə.Ə.Ələkbərov “Sosial-iqtisadi inkişafın maliyyə-büdcə parametrlərinin tənzimlənməsi” Bakı 2007
7. Ş. Ş. Bədəlov, R. B. Məhərrəmov, F. Ə. Qurbanov “Büdcə sistemi” Bakı 2003
8. i.e.d. prof. Daməd Bağırov, i.e.d. prof. Mirələm Həsənli “Maliyyə” Bаkı 2011
9. Mahmudov M. “Dünyada və Azərbaycanda təhsil sistemi” Bakı 2005
10. Mehrabov A.O. “Azərbaycanda təhsilin müasir problemləri” Bakı 2007
11. Mehrabov A.O. “Müasir təhsilin konseptual problemləri” Bakı 2010
12. Novruzov N.,Hüseynov X. “Maliyyə” Bakı 2007
13. Ataşov B., Novruzov N., İbrahimov E. “Maliyyə nəzəriyyəsi” Bakı 2014
14. Zeynalov V. “Maliyyənin əsasları” Bakı 2008
15. A.Mehtiyev, Q. İbadoğlu, R.Ağayev “Büdcə və təhsil”( təhsil işçiləri üçün yaddaş) “Ekspert” jurnalı Bakı 2004
16. Novruov N. , İbrahimov E. “Büdcə sistemi” Bakı 2012
17. Vəliyev Z. “Büdcə” Bakı 2010
18. Əlirzayev Ə. “Sosial sferanın iqtisadiyyatı və idarə edilməsi” Bakı 2010
19. Abdullayeva R.,Muradov A. “Sosial sferanın iqtisadiyyatı” Bakı 2009
20. Cəlilova M. “Sosial sferanın inkişafının maliyyə büdcə problemləri” Bakı 2004
21. С. В. Шишкин ; рец. В. Л. Тамбовцев, Ю. В. Федотов “Экономика социальной сферы” Москва: ГУ ВШЭ, 2003
22. “Azərbaycan müəllimi” qəzeti 8 aprel 2011
23. “Xalq” qəzeti 8 iyun 2010
24. “Elm və innovasiya” jurnalı №1 Bakı 2011
25. “Maliyyə və uçot” jurnalı
26. [www.maliyye.gov.az](http://www.maliyye.gov.az)
27. [www.economy.gov.az](http://www.economy.gov.az)
28. www.president.az
29. [www.cbar.az](http://www.cbar.az)
30. www.edu.gov.az
31. www.stat.gov.az
32. dq.edu.az
33. vergijurnali.az

**РЕЗЮМЕ**

Магистерская диссертации на тему « Особенности финансирования образования и подготовки кадров и их совершенствование».

В диссертациннои работе исследованы роль государственного бюджета в развитии системы образования Азербайджанской Республики в современных условиях, анализированы системы показатели, отражающие развития образования, характеризованы тенденции развития отдельных видов образования в стране. В работе также рассматриваются порядок планирования и финансирования системы образования и показывается особенности применения методы финансирования в общеобразовательных, высших и средных специальных образовательных учреждениях. На основе «Государственной Стратегии развития образования в Азербайджанской Республики» показывается пути совершенствование порядок планирования и финансирования системы образования в стране в новых условиях , обосновывается необходимость усиления финансового обеспечения далнейшего развития образование, как одно из приоритетных задач государство.

**SUMMARY**

Master's thesis on "Peculiarities of the financing of education and training and improving."

In thesis we investigated the role of the state budget of the Azerbaijan Republic of the education system development in modern conditions, analyze system performance, reflecting the development of education, characterized by trends in the development of certain types of education in the country. The paper also discusses the procedure for the planning and financing of the education system and shows features of the application of methods of funding in general education, higher and secondary special educational institutions. On the basis of the "State Strategy for the Development of Education in the Republic of Azerbaijan" shows the way improving the system of planning and financing of education in the country in the new circumstances, justified by the need to enhance the development of financial security, other education, as one of the priorities of the state.

**REFERAT**

**Mövzunun aktuallığı.**Təhsil hər bir ölkənin o cümlədən də Azərbaycanın sosial siyasətinin priaritet istiqamətlərindəndir. Təhsil qeyri-istehsal sferasının ən mühüm sahələrindən biridir. Azərbaycan Respublikası Konstitusiyasının 42-ci maddəsində nəzərdə tutulduğu kimi, hər bir vətəndaşın təhsil almaq hüququ vardır.

Azərbaycanda müasir təhsil sisteminin yaradılması hökumət qarşısında dayanan vacib məsələlərdəndir. Müasir təhsil sistemi özlüyündə bu sahəyə daha geniş spektrli yanaşma tələb edir. Yəni təhsil infrastrukturu, təhsil proqramı, təhsildə dövlət, xarici dövlətlərlə təhsil mübadiləsi kimi amillər bu sahənin inkişafını, təkmilləşdirilməsini təmin edəcək mühüm elementlərdir. Təhsil sektorunda əsas ağırlıq dövlətin üzərinə düşür. Hazırda dünyanın hər bir dövləti öz büdcəsindən təhsilə xərclər ayırır. Azərbaycanda dövlət büdcəsindən təhsil xərclərinə 2016-cı ildə 1830,2 milyon manat vəsait ayrılmışdır.

Təhsil sahəsində mövcud problemləri aradan qaldırmaq, qabaqcıl ölkələrinin təcrübələrindən yararlanmaq üçün dövlətin təhsil sektorunda daim islahatlar aparması lazımdır. Məhz təhsil sahəsinin yenilənməsi, inkişaf etdirilməsi üçün 2013-cü ildə “Azərbaycan Respublikasında təhsilin inkişafı üzrə Dövlət Strategiyası” qəbul olunub.

Azərbaycanda da orta təhsil məcburi və ödənişsizdir. Yəni bu sahənin xərcləri dövlət tərəfindən maliyyələşdirilir. Lakin həm ictimai vəsaitlərin xərclənməsindəki şəffaflığın təmin edilməsi və həm də təhsil sisteminin maliyyələşdirilməsində daha məqbul və qabaqcıl təcrübənin tətbiqi baxımından bu istiqamətdə islahatların aparılmasına ehtiyac duyulurdu. Bu səbəbdəndir ki, 2014-cü ildən etibarən təhsilinin maliyyələşdirilməsi yeni qaydalar əsasında həyata keçirilir. Yeni maliyələşmə mexanizminin əsas prinsipi adambaşına maliyələşmənin təmin edilməsidir. Təhsil sahəsinin yenilənməsi, təhsilin maiyyələşdirilməsinin yeni qaydalarının tətbiqi ilə bağlı məsələlərin həll edilməsi mövzunu aktual edir.

**Tədqiqatın predmeti və obyekti.** Disertasiya işinin obyekti təhsil sitemi və onun maliyyələşmə mənbələridir.

İşin predmetini isə təhsil və kadr hazırlığına büdcə xərclərinin planlaşdırılması, maliyyələşdirilməsi xüsusiyyətləri və onların təkmilləşdirilməsi istiqamətləri təşkil edir.

**Tədqiqatın əsas məqsədi və vəzifələri.** Dissertasiya işinin məqsədi Azərbaycanda təhsil və kadr hazırlığını əks etdirən göstəricilər sistemini sistemli şəkildə öyrənmək və təhlil etmək, təhsilin inkişafının maliyyələşdirilməsi metodlarını araşdırmaqdan ibarətdir.

Dissertasiyanın əsas vəzifəsi təhsil və kadr hazırlığının inkişafında büdcənin rolunu tədqiq etmək və yeni şəraitdə təhsilin inkişafına büdcə xərclərinin planlaşdırılması və maliyyələşdirilməsi sisteminin daha da təkmilləşdirilməsi istiqamətlərini müəyyən etməkdən ibarətdir.

Qarşıya qoyulan məqsədə nail olmaq üçün aşağıdakı vəzifələr müəyyən olunmuşdur:

−Azərbaycanda təhsilin inkişafının müasir vəziyyətinin tədqiqi və onun ümumi xarakteristikalarının qiymətləndirilməsi;

−Təhsilin inkişaf strategiyasının məqsəd və istiqamətlərinin araşdırılması;

−Təhsil və kadr hazırlığının maliyyələşdirilməsində büdcənin rolunun öyrənilməsi;

−Təhsil üzrə büdcə xərclərinin təsnifləşdirilməsi və onların əsas istiqamətlərinin araşdırılması;

−Ümumi təhsilin maliyyələşdirilməsində büdcə xərclərinin rolunun qiymətləndirilməsi.

−Təhsil sisteminin maliyyə təminatının yeni metodlarının araşdırılması, onların təkmilləşdirilməsinə dair təkliflərin verilməsi.

**Tədqiqatın informasiya bazası və işlənməsi metodları.**Dissertasiya işində Azərbaycan Respublikası Statistika Komitəsinin statistik məcmuələrindən, Təhsil Nazirliyinin, Maliyyə Nazirliyinin, Vergilər Nazirliklərinin hesabatlarından, kitab və dərsliklərdən, elmi məqalələr və dövri mətbuatın məlumatlarından istifadə olunmuşdur.

Tədqiqat işində statistik, sistemli yanaşma, müqayisəli təhlil, pozitiv və normativ yanaşma və müşahidə metodlarından istifadə olunmuşdur.

**Tədqiqatın elmi yeniliyi .** Azərbaycanda təhsil sisteminin mövcud inkişaf vəziyyətini araşdırmaq və təhsilin inkişafını əks etdirən göstəriciləri təhlil etməklə təhsilin maliyyə təminatında büdcənin rolunun sistemli qaydada tədqiqi elmi yenilik kimi qiymətləndirilə bilər. Dövlətin strateji vəzifələrindən biri kimi insan kapitalının formalaşmasına və təhsilin müasir tələblər səviyyəsində inkişafına dövlət büdcəsindən hər il böyük məbləğdə vəsait ayrılır və bu vəsaitin məqsədəuyğun, səmərəli istifadəsinin tədqiqi daim diqqət mərkəzində olmalıdır.

**Tədqiqatın praktiki əhəmiyyəti.** Tədqiqat işində təhsil və kadr hazırlığının maliyyələşdirilməsi və maliyyələşdirilmə xüsusiyyətlərinin təkmilləşdirilməsi üçün hazırlanmış təklif və tövsiyələrdən bu sahə üzrə hazırlanacaq dövlət proqramlarında və ya iqtisadi islahat layihələrində istifadə oluna bilər.

**Dissertasiya işinin strukturu.** Dissertasiya işi giriş, üç fəsil, nəticə və təkliflər və ədəbiyyat siyahısından ibarətdir. Dissertasiya işində sxem və cədvəllərdən istifadə edilmişdir.

Disertasiya işinin I fəslində Azərbaycan təhsilin müasir vəziyyətindən bəhs olunur. Burada toxunulan əsas məsələlər təhsilin inkişaf strategiyasının hazırlanmasının məqsədi, onun əsas istiqamətləri və əhəmiyyətinin öyrənilməsi, təhsilin maliyyələşdirilməsində büdcənin rolunun qiymətlənlədirilməsidir.

Disertasiya işinin bu fəslində ümumi təhsil müəssisəslərinin maliyyələşməsində büdcənin rolundan bəhs edilir. Bu fəsildə ümumtəhsil məktəblərinin, sosial yardıma və sağlamlığının bərpasına ehtiyacı olan uşaqlar üçün təlim-tərbiyə müəssisələrinin, məktəbəqədər təhsil müəssisələrinin saxlanılması xərclərinin planlaşdırılması və onların maliyyələşdirilməsi xüsusiyyətlərinin öyrənilməsinə yer verilmişdir.

Disertasiya işinin III fəslində kadr hazırlığının maliyyələşməsi məsələlərindən bəhs edilir. Bu fəsildə kadr hazırlığı xərclərinin planlaşdırılması, maliyyə təminatının yeni metodlarının araşdırılması məsələlərinə yer verilmişdir.